title: Donbassin parlamenttivaalit 2014

text: Donbassin parlamenttivaalit 2014 olivat 2. marraskuuta 2014 järjestettyjä näennäisvaaleja venäjämielisten, Ukrainan laillista valtaa vastaan taistelevien sotajoukkojen eli separatistien hallitsemilla alueilla "Donetskin kansantasavallassa" ja "Luhanskin kansantasavallassa". Samassa yhteydessä äänestettiin "kansantasavaltojen" presidenteistä. "Kansantasavaltojen" nimitykset ovat separatistiryhmien itsensä käyttöönottamia termejä hallinnassaan oleville maa-alueille Itä-Ukrainan Donetsin laakion keskivaiheilla.


title: Donbassin parlamenttivaalit 2014

text: Itse Ukrainassa järjestettiin parlamenttivaalit jo 26. lokakuuta, mutta separatistien hallitsemissa osissa Donetskin ja Luhanskin alueita ei tuolloin separatistitoiminnan takia voitu äänestää. Ukrainan presidentti luonnehti Donetskin ja Luhanskin omia vaaleja vaalifarssiksi. Näennäisvaaleja kontrolloineet separatistiset joukot ja heidän ohjauksessaan olleet vaaliviranomaiset eivät hyväksyneet eri mieltä olleita tai kilpailevien kapinallisryhmien ehdokkaita "parlamenttivaaleihinsa". Muutkin kuin alueen ukrainalaiset, eli esimerkiksi Venäjältä tai muualta tulleet separatistitaistelijat saivat äänestää. Myöskään kommunistipuoluetta ei päästetty asettamaan ehdokkaitaan "teknisistä syistä". Uutislähteen mukaan Moskovan osin rahoittamia separatisteja ohjeistettiin tähän menettelyyn. Itä-Ukrainan separatistihallintoja lähde piti Kremlin manipuloimina nukkehallintoina.


title: Donbassin parlamenttivaalit 2014

text: Listavaaleina toteutetuissa "parlamenttivaaleissa" oli moninkertaisesti vähemmän nimettyjä ehdokkaita kuin parlamenttipaikkoja oli täytettävänä. Äänestäjille ei kerrottu ja oli epäselvää, kenellä "parlamentit" täytettäisiin ja miten päätösvaltaa niissä käytettäisiin.


title: Donbassin parlamenttivaalit 2014

text:
Ukrainalaismedian mukaan "vaaleihin" houkuteltiin väkeä laajamittaisesti ruokalahjoituksia ja elintarvikkeiden alennuskuponkeja vastaan, ja kuukausia elintarvikepulasta kärsineet eläkeläiset tulivat tästä syystä suurin joukoin äänestyspaikoille. Vaalitapahtumaa valvoivat konetuliasein varustautuneet separatistit. Äänestyskertojen määrää ei valvottu ja myös internetin kautta saattoi äänestää. Ruoka-apua jaettiin ainoastaan niille 18 vuotta täyttäneille, jotka äänestivät. Alueellinen humanitarisen avun järjestö Postupin mukaan äänestysaktiivisuus oli seurausta vaalipäivänä jaettujen niin kutsuttujen "sosiaaliapulipukkeiden" jakamisesta. Uutistoimisto UNIANin mukaan Luhanskin alueella joitain äänestäjiä myös pakotettiin osallistumaan äänestykseen.
Kansainvälinen yhteisö piti vaaleja laittomina, mutta Venäjä ilmoitti "kunnioittavansa" vaalitulosta. Yhdysvaltain mielestä Venäjä rikkoi Minskin tulitaukosopimusta antaessaan tukensa vaaleille.


title: Donbassin parlamenttivaalit 2014

text: Vaalien jälkeen Venäjän ulkoministeriö luonnehti, että ""vaalit Donetskin ja Luhanskin alueilla järjestettiin yleinen järjestys säilyttäen ja äänestysaktiivisuus oli korkea."" "Donetskin kansantasavallan presidentinvaalin" voittajaksi julistettiin separatistikomentaja Aleksandr Zahartšenko, joka sai väitteiden mukaan yli 80 prosenttia annetuista äänistä. "Luhanskin kansantasavallan" "presidentiksi" valittiin puolestaan majuri Igor Plotninski.


title: Aleksei Homjakov

text: Aleksei Stepanovitš Homjakov (; 13. toukokuuta 1804 Moskova – 5. lokakuuta 1860 Rjazan) oli venäläinen kansallismielinen runoilija ja maallikkoteologi, jota pidetään vaikutusvaltaisen slavofiilisen liikkeen perustajana.


title: Aleksei Homjakov

text: Homjakov oli nuorena lahjakas koulussa ja hänellä oli monipuolinen kielitaito. Hän suoritti Moskovan yliopistossa matematiikan pääsykokeen, mutta ei jatkanut opintojaan pidemmälle. Osallistuttuaan sotilaana Venäjän–Turkin sotaan hän vietti loppuelämänsä Moskovassa omistautuen pääasiassa kirjalliselle toiminnalle. Homjakov kirjoitti muun muassa runoja, filosofisia ja poliittisia esseitä sekä tutkielmia taloustieteestä ja teologiasta. Hänen ensimmäinen runokokoelmansa ilmestyi 1844 ja se herätti huomiota isänmaallisten teemojensa ansiosta. Hän kirjoitti myös kaksi Venäjän historiaa käsitellyttä näytelmää, "Jermak" ja "Vale-Dmitri". Nikolai I:n ajan ankaran sensuurin vuoksi Homjakov saattoi julkaista vain osan töistään ja hänen tärkeimmät uskonnolliset ja historialliset tutkielmansa julkaistiin vasta hänen kuolemansa jälkeen.


title: Aleksei Homjakov

text: Homjakovin katsotaan perustaneen alkuaan lähinnä venäläisten kirjailijoiden parissa vaikuttaneen slavofiilisen suuntauksen, joka edusti vastareaktiota pyrkimyksille länsimaistaa Venäjää. Slavofiilit uskoivat, että kehityksen Venäjällä pitäisi kulkea sen omaa tietä, jota edusti varsinkin Pietari Suuren aikaa edeltänyt kansallinen traditio sekä ortodoksinen kirkko. Homjakov vastusti länsimaista sekularisaatiota ja materialistisia aatteita. Hän pohti myös runsaasti kristillistä teologiaa ja tuli siihen tulokseen, että juuri ortodoksisuus kykeni saavuttamaan tasapainon ihmisten vapauden ja kristittyjen yhtenäisyyden välillä, kun taas katolinen kirkko oli hukannut vapauden ja protestantit yhtenäisyyden. Hän käytti monimerkityksistä termiä "sobornost" kuvaamaan ihanteellista uskovien yhteisöä. Homjakovilla oli myös idealisoitu käsitys venäläisistä talonpojista, jotka hänen mukaansa edustivat kristillisen yhteiskunnan perustavia ominaisuuksia, nöyryyttä ja veljeyttä.


title: Aleksei Homjakov

text: Homjakov valittiin vuonna 1857 jäseneksi Venäjän tiedeakatemiaan. Hän julkaisi muun muassa vertailevan kielitieteellisen tutkielman venäjästä ja sanskriitista. Homjakov kuoli koleraan saatuaan tartunnan eräältä talonpojalta, jota oli yrittänyt hoitaa.


title: Aleksei Homjakov

text: Homjakov oli naimisissa runoilija Nikolai Jazykovin sisaren kanssa.


title: Verhiö

text: Verhiö on kukan osa, tarkemmin kehälehtien osa, joka muodostuu verholehdistä. Se on yleensä väriltään vihreä ja muodostuu kukan osista ensimmäisenä. Verhiön tehtävänä on suojella kukan nupun sisäosia. Siinä on yhteyttämiseen tarvittavia viherhiukkasia ja näin ollen kukan ollessa nupulla ravinteita voi kulkeutua verhiöstä kukkaan. Osalla kasveista verhiö on olemassa vielä hedelmän kypsyessä, jolloin se suojaa hedelmää. Joillakin kasveilla kuitenkin verhiö surkastuu pois jo kukan aukeamisvaiheessa. Tiheäkukkaisissa kukinnoissa verholehdet ovat haivenmaisia, kuten mykerökukkaisilla kasveilla. Joillakin kasveilla, joilla on tiheä kukinto, verhiö puuttuu kokonaan, kuten useilla sarjakukkaiskasveilla.


title: Gloria Blondell

text: Gloria Blondell (16. elokuuta 1910 New York City, New York – 25. maaliskuuta 1986 Santa Monica, Kalifornia) oli yhdysvaltalainen näyttelijä, joka esiintyi niin elokuvissa, televisiossa, teatterissa kuin radiossakin. Blondell oli Joan Blondellin nuorempi sisar.


title: Gloria Blondell

text: Blondell aloitti uransa teatterissa New Yorkin Broadwaylla vuonna 1935, ja elokuvissa hän alkoi esiintyä vuodesta 1938 alkaen. Vuosina 1939–1944 Blondell esitti Jeri Bookeria radiokuunnelmassa "I Love a Mystery". Blondell ääninäytteli Iines Ankkaa Walt Disney Picturesin lyhytanimaatioelokuvissa vuosina 1945–1950. Blondell tunnetaan ehkä parhaiten roolistaan Honeybee Gillisinä tilannekomediasarjassa "Riemuperhe Riley" (1953–1958). Uransa Blondell päätti vuonna 1962.


title: Gloria Blondell

text: Blondell oli elämänsä aikana kahdesti aviossa. Hänen ensimmäinen aviopuolisonsa oli Albert R. Broccoli vuosina 1940–1945 ja toinen Victor Hunter vuosina 1962–1980. Avioliitto Broccolin kanssa päättyi eroon, ja Hunterin kanssa avioliitto päättyi miehen kuolemaan. Gloria Blondell kuoli syöpään 75-vuotiaana Santa Monicassa vuonna 1986, ja hänet haudattiin Glendalen Forest Lawn Memorial Parkiin.


title: Intian tiibetiläiset

text: Intian tiibetiläiset ovat Intiaan pääasiassa pakolaisina tulleita tiibetiläisiä. Heitä saapui etenkin Kiinan liitettyä aiemmin de facto itsenäisen Tiibetin itseensä. Intiassa toimii nykyisin muun muassa Tiibetin pakolaishallitus.


title: Intian tiibetiläiset

text: Intiassa on 37 tiibetiläisten asutuskeskusta, joissa on yhteensä noin 70 000 tiibetiläistä. 22 niistä sijaitsee Pohjois-Intiassa, 7 Itä-Intiassa ja Sikkimissä, 3 Keski-Intiassa ja 5 Etelä-Intiassa. Tiibetiläisiä on muuttanut myös näiden keskusten ulkopuolelle, jossa heitä on noin 33 000. Koko Intian niemimaalla on yhteensä arviolta 121 000 tiibetiläistä, mutta tarkkoja lukumääriä ei kuitenkaan tiedetä väestönlaskentojen puutteessa.


title: Intian tiibetiläiset

text: Tiibet oli 1900-luvun alussa käytännössä itsenäinen valtio. Kommunistien noustua valtaan Kiinassa sisällissodan jälkeen vuonna 1949 he alkoivat suunnitella Tiibetin liittämistä kiinteämmin Kiinaan. Kiinan virallinen kanta tosin on, että Tiibet on aina ollut osa Kiina. Kiinan armeijan joukot saapuivat Tiibetiin Kiinan–Tiibetin sodan yhteydessä vuonna 1950. Yhdeksää vuotta myöhemmin syttyi kansannousu, jonka yhteydessä 14. dalai lama Tenzin Gyatso pakeni Intian puolelle. Seuraavien kuukausien aikana rajan yli pakeni myös eri arvioiden mukaan 60 000–85 000 tavallista tiibetiläistä. He saivat Intiassa pakolaisstatuksen, mutteivät kansalaisuutta. Seuraavien 20 vuoden aikana Kiinan ja Intian raja oli vahvasti vartioitu ja linnoitettu, eikä edestakaisin kulkevaa liikennettä juuri ollut. Vasta 1980-luvulla osan pakolaisista annettiin palata Tiibetin puolelle. Harva kuitenkin muutti kokonaan takaisin. Sitä vastoin Tiibetistä alkoi jälleen tulla pakolaisia Intian puolelle. 1990-luvulta eteenpäin heitä on tullut 2 500-4 000 vuosittain. Intia lopetti henkilöpapereiden jaon tiibetiläisille pakolaisille vuonna 1994, minkä takia uudet tulijat ovat jatkaneet Intiasta muualle maailmaan.


title: Intian tiibetiläiset

text: Noin 80 % tiibetiläisten jälkikasvusta käy tiibetiläisissä kouluissa loppujen osallistuessa tavallisten koulujen toimintaan. Tiibetiläisten saapuessa Intiaan he asuivat lähellä rajaa väliaikaisissa teltta-asumuksissa, mutta sittemmin Intia loi heille taloudellisesti itsenäiseksi suunniteltuja asutuskeskuksia. Tiibetin kiellä julkaistaan esimerkiksi Rangzen-lehteä, joka ilmestyy myös ympäri maailmaa. Tiibetiläisjärjestöt julkaisevat lehtiä myös englanniksi, kiinaksi ja hindiksi. Tiibetin pakolaishallituksen kuukausittain ilmestyvä englanninkielinen julkaisu on "Tibetan Bulletin".


title: Intian tiibetiläiset

text: Tiibetiläiset harjoittavat mahajana-buddhalaisuuden neljää eri suuntausta. Pakolaisyhteisön keskuudessa toimii noin 200 luostaria joissa asuu noin 18 000 henkilöä. Monet hiljattain Tiibetistä paenneet ovat munkkeja ja uskonnollisten yhteisöjen määrä onkin moninkertaistunut viime vuosien aikana. 1950-luvulla tulleiden pakolaisten joukossa oli myös tiibetiläisiä muslimeja.


title: Ivan Kirejevski

text: Ivan Vasiljevitš Kirejevski (; 3. huhtikuuta 1806 Moskova – 23. kesäkuuta 1856 Pietari) oli venäläinen kirjailija, filosofi ja kirjallisuuskriitikko, jota pidetään Aleksei Homjakovin ohella slavofiilisen ajatussuuntauksen toisena perustajana.


title: Ivan Kirejevski

text: Kirejevski oli lähtöisin aatelissuvusta. Hän työskenteli nuorena jonkin aikaa Venäjän sisäministeriön arkistossa Moskovassa. Vuonna 1830 hän teki Saksaan opintomatkan, jonka aikana hän muun muassa opiskeli metafysiikkaa Hegelin ja Schellingin johdolla. Palattuaan Venäjälle Kirejevski perusti vuonna 1832 "Jevropejets" (”Eurooppalainen”) -nimisen kirjallisuuslehden, jonka viranomaiset lakkauttivat kahden ensimmäisen numeron jälkeen. Seuraavien vuosien aikana hän tuli uskoon ja hylkäsi nuoruutensa länsimaihin suuntautuneen aatemaailman. Kirejevski toimitti 1840-luvulla jonkin aikaa Mihail Pogodinin lehtiä "Moskvitjanin" ja "Moskovski Sbornik", kunnes nekin lakkautettiin. Näiden lehtien sivuilla hän esitti ensimmäisten joukossa slavofiilisia ajatuksia, samoihin aikoihin Homjakovin kirjoitusten kanssa. Kirejevskin mukaan perinteinen venäläinen elämäntapa oli länsimaista parempi ja Venäjää pitäisi kehittää sen omaa tietä, joka perustuisi itsevaltaiseen monarkiaan, entisajan yhteisöllisyyteen ja erityisesti ortodoksiseen uskoon. Homjakovin tavoin Kirejevski kritisoi länsimaista sekulaaria humanismia, joka hänen mielestään oli syynä yhteiskunnallisiin ristiriitoihin ja levottomuuksiin sekä turmeltuneeseen materialistiseen ajatteluun.


title: Ivan Kirejevski

text: Folkloristi Pjotr Kirejevski oli Ivan Kirejevskin nuorempi veli.


title: Euroopan tietosuojavaltuutettu

text: Euroopan tietosuojavaltuutettu, lyhenne EDPS () on Euroopan unionin toimielin, jonka tehtävänä on valvoa, että kaikki Euroopan unionin elimet noudattavat määräyksiä ihmisten oikeudesta yksityisyyteen niiden käsitellessä henkilötietoja. Euroopan tietosuojavaltuutettu antaa myös ohjeita muille Euroopan unionin elimille henkilötietojen käsittelystä, antaa lausuntoja tietosuojaa koskevasta lainsäädännöstä, ottaa vastaan yksityisten henkilöiden valituksia Euroopan unionin elinten toimista henkilötietojen käsittelyssä, sekä tekee yhteistyötä muiden vastaavien viranomaisten kanssa. Euroopan tietosuojavaltuutettu voi havaitessaan tai saadessaan valituksen esimerkiksi määrätä määräyksiä rikkonutta toimielintä korjaamaan, hävittämään tai estämään määräyksiä rikkoneen tiedon käytön.


title: Euroopan tietosuojavaltuutettu

text: Euroopan tietosuojavaltuutettua avustaa tehtävissään apulaistietosuojavaltuutettu. Lisäksi jokaiseen Euroopan unionin toimielimen, myös Euroopan tietosuojavaltuutetun, on nimitettävä oma tietosuojavaltuutettunsa (DPO, ), joka avustaa Euroopan tietosuojavaltuutettua yksityisyysmääräysten noudattamisessa.


title: Euroopan tietosuojavaltuutettu

text: Euroopan tietosuojavaltuutetun virka perustettiin vuonna 2001. Nykyinen Euroopan tietosuojavaltuutettu on Giovanni Buttarelli, joka nimitettiin virkaan vuonna 2014. Apulaistietosuojavaltuutettu on Wojciech Wiewiórowski. Tietosuojavaltuutetun toimipaikka on Brysselissä, Belgiassa.


title: Asko Uusimäki

text: Asko Uusimäki (s. 5. kesäkuuta 1955) on aktiiviuransa päättänyt suomalainen kestävyysjuoksija. Hän edusti vuoteen 1978 saakka Teuvan Rivakkaa, jolloin siirtyi urheilemaan Kenttäurheilijat -58:n riveihin. Uusimäki vastasi itse omasta valmennuksestaan. Ulkoratojen SM-kilpailuista Uusimäki saavutti kultaa maratonilta vuonna 1987. Virallisissa kilpailuissa hän ei ole esiintynyt vuoden 1990 jälkeen.


title: Jari Matinolli

text: Jari Matinolli (s. 8. kesäkuuta 1965) on aktiiviuransa päättänyt suomalainen moukarinheittäjä. Hänen seuranaan oli koko hänen uransa ajan Tyrnävän Tempaus ja hänen valmentajanaan toimi Antti Matinolli. Kalevan kisoista Matinolli saavutti moukarinheiton pronssia vuonna 1987. Virallisissa kilpailuissa hän ei ole esiintynyt vuoden 1990 jälkeen.


title: Intian Superliiga

text: Intian Superliiga (virallisesti Hero Indian Super League pääsponsorin mukaan) on toinen Intian jalkapallon pääsarjoista (toinen on I-League). Intian Superliiga perustettiin vuonna 2013 lisäämään jalkapallon kiinnostusta Intiassa. Sarjassa on kahdeksan joukkuetta, jotka pelaavat toisiaan vastaan kahdesti lokakuusta joulukuuhun kestävällä kaudella. Ensimmäinen kausi alkoi lokakuussa 2014 ja historian ensimmäinen Intian Superliigan mestari oli Atlético de Kolkata.


title: Intian Superliiga

text: Liiga perustettiin lokakuussa 2013 toiseksi Intian jalkapallon pääsarjaksi I-Leaguen ohella. Sarjan kahdeksan joukkuetta onnistuivat hankkimaan kukin joukkueihinsa menestyneitä jalkapalloilijoita, kuten Delhi Dynamos FC Alessandro Del Pieron, maailmanmestarin vuodelta 2006 ja Mumbai City FC entisen ruotsalaispelaajan Fredrik Ljungbergin.


title: Intian Superliiga

text: Ensimmäinen Intian Superliigan kausi starttasi lokakuussa 2014 Atlético de Kolkatan ja Mumbai City FC:n välisellä ottelulla. Tuo peli päättyi Kolkatan hyväksi 3-0 ja kaikkien aikojen ensimmäisen Superliiga-maalin teki etiopialainen Fikru Teferra. Kaudella 2014 mestariksi selviytyi Atlético de Kolkata. Sarjan parhaaksi pelaajaksi valittiin voittajajoukkueen kanadalainen Iain Hume.


title: Tunilla

text: Tunilla on kaktuskasveihin kuuluva, opuntioille ("Opuntia") läheinen suku.


title: Tunilla

text: Kasvit ovat matalakasvuisia, nivelikkäitä, usein mätästäviä ja pienikokoisia opuntioita muistuttavia. Varsinivelet ovat pallomaisia, lieriömäisiä tai litistyneitä ja kyhmyisiä. Areolit ovat valkoisia tai ruskeita, yhden tai kahden sentin etäisyydellä toisistaan. Niissä on väkäskarvoja eli glokidioita ja runsaasti neulamaisia piikkejä. Kukissa on keltainen, punainen tai violetti, toisinaan valkoinen kehä. Hedelmä on mehevä, ohutseinäinen ja avautuu sivuraoilla. Siemenet ovat omaleimaisia: pieniä, sivulta litistyneitä, epäsäännöllisen munuaismaisia ja pinnaltaan ryppyisiä; siemenvaippa on pehmeä ja melkein kalju.


title: Tunilla

text: Suku kasvaa Etelä-Perussa, Boliviassa, Chilessä ja Argentiinan luoteisosassa.


title: Tunilla

text:
Suvussa on noin yhdeksän lajia, joista monet ovat huonosti tunnettuja.
Anderson, E. F. 2001: The Cactus Family. - Timber Press. Portland, Oregon. ISBN 0-88192-498-9


title: Adam Pardy

text: Adam Pardy (s. 29. maaliskuuta 1984) on kanadalainen jääkiekkoilija, joka pelaa NHL-seura Edmonton Oilersissa. Hän on aloitti NHL-uransa Calgary Flamesissa, joka varasi hänet NHL:ään kuudennella kierroksella 173. pelaajana . Lisäksi hän on pelannut Dallas Starsissa ja Buffalo Sabresissa ennen kuin siirtyi Winnipegiin vuonna 2013. Pardy pelasi junioriurallaan QMJHL-joukkue Cape Breton Screaming Eaglesissa. Hän on AHL:n tähdistössä kaudella 2007–2008 ja teki NHL-debyyttinsä kaudella 2008–2009 kolmen AHL:ssä pelatun kauden jälkeen.


title: Adam Pardy

text: Pardy varattiin vuonna 2002 QMJHL-joukkue Halifax Mooseheadsiin, mutta hän ei saanut pelipaikkaa joukkueessa. Tämän takia Pardy aloitti kauden 2002–2003 MJAHL:ssä pelaten ensin Yarmouth Marinersissa ja myöhemmin kaudella Antigonish Bulldogsissa. Hänen oikeutensa QMJHL:ssä myytiin Cape Breton Screaming Eaglesille tammikuussa 2013, mutta Bulldogs kieltäytyi vapauttamasta häntä, koska he halusivat pitää hänet pudotuspelirupeaman ajan itsellään. Pardy kuitenkin luovutettiin Screaming Eagles loppukaudeksi ja hän ehti pelata seitsemän ottelua runkosarjassa sekä kaksi pudotuspeleissä.


title: Adam Pardy

text: Pardy pelasi Screaming Eaglesissa kahden kokonaisen kauden ajan. Kaudella 2003–2004 hän pelasi Cape Bretonissa 68 ottelua tehden niiden aikana neljä maalia ja syöttäen 12. Jäähyminuutteja hänelle kertyi 137. Kauden jälkeisessä Pardy varattiin Calgary Flamesiin kuudennella kierroksella 173. pelaajana. Hänen varauksensa 20-vuotiaana oli epätavallinen, sillä suurin osa hänen ikäisistään pelaajista oli varattu jo kaksi vuotta aiemmin ja tämä oli jo kolmas ja viimeinen kerta kun hänet oli mahdollista varata vuosien ja jälkeen. Hän pelasi vielä kauden 2004–2005 yli-ikäisenä pelaajana Screaming Eaglesissa, jossa teki 12 maalia ja sai 27 syöttöä sekä keräsi yhteensä 163 rangaistusminuuttia. Yhteensä Pardy pelasi Screaming Eaglesissa 144 peliä, joissa sai 56 (16+40) pistettä ja 302 jäähyminuuttia.


title: Adam Pardy

text: Ammattilaiseksi Pardy siirtyi vuonna 2005, kun hän pelasi AHL:ssä Calgaryn farmiseura Omaha Ak-Sar-Ben Knightsissa. Hän jäi AHL:ssä pelaamissaan 24 ottelussa miinukselle, eikä onnistunut pisteiden tekemisessä, joten hänet lähetettiin sarjatasoa alemmas ECHL:ään Las Vegas Wranglersiin. Las Vegasissa hänen kautensa lähti sujumaan paremmin, kun hän teki ensimmäisen ammattilaismaalinsa ja syötti 11 maalia 41 pelaamassaan ottelussa. Ensimmäisellä kokonaisella kaudellaan AHL:ssä 2006–2007 hän pelasi 70 ottelua, joissa teki kaksi maalia ja sai kuusi syöttöpistettä. Pardy ei saanut kolmen ensimmäisen kuukauden aikana paljoa peliaikaa valmentajien säästellessä häntä, mutta pelaamisen parannuttua hänen vastuunsa Knightsissa kasvoi.


title: Adam Pardy

text: Kauden 2007–2008 kolmannen ammattilaiskautensa aloittanut Pardy jatkoi vaikutuksen tekemistä ja kehittymistä Flamesin organisaatiossa. Vaikka hän ei onnistunut murtautumaan Flamesin NHL-kokoonpanoon, hän oli kuitenkin yksi viimeisimmistä AHL:ään tiputetuista pelaajista. Hän liittyi Quad City Flamesiin, josta hänet kutsuttiin Calgaryyn joulukuussa 2007 loukkaantumisten vuoksi, mutta hän ei kuitenkaan saanut peliaikaa yhdessäkään Calgaryn ottelussa. Hän teki Quad Cityssä kauden aikana viisi maalia ja 18 syöttöä 65 ottelussa. Lisäksi hänet valittiin pelaamaan vuoden 2008 tähdistöottelussa.


title: Adam Pardy

text: Kauden 2008–2009 harjoitusleirillä Pardy onnistui vihdoin ansaitsemaan paikan Calgaryn kokoonpanossa. Hän teki joukkueen kanssa uuden yhden vuoden sopimuksen. Pardy teki NHL-debyyttinsä Calgaryn kauden avauksessa 9. lokakuuta 2008. Hän pelasi kuitenkin vain alle kahdeksan minuuttia 6–0-tappioon päättyneessä ottelussa Vancouver Canucksia vastaan. Debyyttiottelun myötä hänestä tuli ensimmäinen Las Vegas Wranglersin pelaaja, joka on pelannut NHL:ssä. Pardy sai kauden alkupuolella vain rajoitetusti peliaikaa, mutta sai kokoaikaisen näytönpaikan kokoonpanossa marraskuussa, kun Jim Vandermeer kärsi murtuneesta nilkasta.


title: Adam Pardy

text: Pardy sai ensimmäisen pisteensä NHL:ssä syöttöpisteen muodossa 3–2-rangaistuslaukaustappiossa Florida Panthersia vastaan 12. joulukuuta 2008. Hän teki ensimmäisen maalinsa 8. tammikuussa 2009 New York Islandersia vastaan pelatussa ottelussa. Pardy pelasi NHL:n tulokaskaudellaan 60 ottelua. Hän teki niissä yhden maalin ja syötti yhdeksän muiden tekemää osumaa. Hän pelasi myös kuudessa ottelussa pudotuspeleissä. Ikänsä ja vähäisten NHL:ssä pelatuiden otteluiden takia Pardysta tuli kauden päätteeksi rajoitetusti vapaa pelaaja. Flames teki Pardyn kanssa kanssa jatkosopimuksen, joka oli pituudeltaan kaksi vuotta ja oli 1,4 miljoonan dollarin arvoinen eli 700 000 dollaria per kausi. Sopimus oli arvoltaan huonompi, kuin minkä hän olisi voinut saada vapaiden pelaajien markkinoilta.


title: Adam Pardy

text: Saatuaan huonon alun kautta edeltäneellä harjoitusleirillä, Pardy joutui palaamaan takaisin joukkueen kuudenneksi puolustajaksi kaudella 2009–2010. Pardylta jäi kauden alussa kolme ottelua väliin nyrjähtäneen ranteen vuoksi ja hänen roolikseen jäi seitsemäs puolustaja, kun Calgary hankki Steve Staiosin. Pardy viimeisteli toisella NHL-kaudellaan kaksi maalia ja sai seitsemään syöttöpistettä pelaamissaan 57 ottelussa. Kaudella 2010–2011 Pardy loukkasi olkapäänsä kauden toisessa ottelussa. Hän joutui loukkaantumisen takia olemaan kauden alussa kaksi kuukautta sivussa. Hän oli sivussa myös kauden kaksi viimeistä kuukautta ylävartalovamman vuoksi.


title: Adam Pardy

text: Pardy oli rajoitetusti vapaa pelaaja, kun hän lähti Flamesin organisaatiosta kaudella 2010–2011 kahden vuoden mittaiisen neljän miljoonan dollarin sopimuksen perässä Dallas Starsiin. Pardy aloitti jälleen kauden ollen sivussa loukkaantumisen vuoksi, kun hänen kylkiluunsa murtui harjoituskaudella. Hän sai kaudella 2011–2012 pelaamissaan 36 ottelussa kolme syöttöpistettä.


title: Adam Pardy

text: Pardy pelasi loppujen lopuksi Dallasissa vain yhden kauden ajan, kun hän oli osana 2. heinäkuuta 2012 tehtyä kauppaa, jossa hänet lähetettiin Steve Ottin kanssa Buffalo Sabresille, joka antoi Dallasille tilalle Derek Royn. Pardy pelasi lyhyen työsulkukauden 2012–2013 vaihdellen Buffalon ja sen AHL:ssä pelaavan farmijoukkue Rochester Americansin välillä. Hän pelasi 21 AHL-ottelua, joissa teki kaksi maalia ja sai seitsemän syöttöpistettä. 17 Buffalossa pelatussa ottelussa hän syötti neljä ottelua. Pardy siirtyi kauden jälkeen vapaaksi pelaajaksi. Hän liittyi uransa neljänteen joukkueeseen neljän kauden sisällä, kun hän teki Winnipeg Jetsin kanssa vuoden mittaisen sopimuksen, jonka arvo oli 600 000 dollaria.


title: Adam Pardy

text: Pardy ei ole hyökkäävä pelaaja, vaan hän keskittyy enemmän estämään vastustajien maalinteon. Hänen kanssaan samassa pakkiparissa pelannut Cory Sarich kehui Pardyn rauhallista käytöstä kauden 2009–2010 aikana. Hän pelaa myös fyysistä peliä. Tulokaskaudellaan Pardy taklasi 60 ottelussa 77 kertaa mukaan lukien myös Jared Bolliin kohdistunut taklaus, jota kuvattiin yhdeksi kauden 2008–2009 parhaista taklauksista.


title: Adam Pardy

text: Pardy kasvoi Bonavistassa, joka on 3 800 asukkaan kaupunki. Hänen perheeseensä kuuluivat vanhemmat Stan ja Lorraine sekä isoveljet Neil ja Todd. Perhe joutui tekemään rahallisia uhrauksia Pardyn jääkiekkouran vuoksi. Perhe muutti myöhemmin Pardyn jälkeen Albertaan. Hänen isänsä muutti rakennushankkeiden perässä Lloydminsteriin ja veljensä sähkömiehinä Calgaryyn.


title: Francis Suárez

text: Francisco Manuel "Francis" Suárez Arteaga (s. 6. tammikuuta 1987 Las Palmas, Kanariansaaret, Espanja) on espanjalainen jalkapalloilija, joka edustaa Veikkausliigassa pelaavaa FC Inter Turkua. Oikeajalkainen Suárez on pelipaikaltaan laituri. Hän edusti kasvattajaseuraansa UD Las Palmasta Segunda Divisiónissa vuodesta 2007 vuoteen 2013 asti. Välillä hän kävi lainalla muissa espanjalaisseuroissa Castillossa ja Ponferradinassa. Turkuun Suárez siirtyi kesällä 2014. Hän debytoi Veikkausliigassa ja samalla pääsarjatasolla kesäkuussa 2014 MYPAa vastaan. Loppukauden hän oli yksi turkulaisten avainpelaajista pelattuaan 16 ottelussa ja tehtyään 2 maalia. Suárez on 181 senttimetriä pitkä.


title: Vesa Puukari

text: Vesa Pekka Puukari (s. 1. helmikuuta 1965 Tuusula) on aktiiviuransa päättänyt suomalainen kilpakävelijä. Hänen seuranaan oli koko hänen uransa ajan Turun Weikot ja hänen valmentajanaan toimi Reima Salonen. Ulkoratojen SM-kilpailuista Puukari saavutti 20 kilometrin kävelyssä kolme hopeaa vuosina 1984, 1986 ja 1987 sekä 50 kilometrin kävelyssä hopeaa vuonna 1987. Lisäksi hän oli mukana voittamassa kultaa 3 x 5 000 metrin kävelyviestistä vuonna 1986. Sisäratojen SM-kisoista Puukari voitti kultaa 5 000 metrin kävelyssä vuonna 1987.


title: Vesa Puukari

text: Puukari edusti Suomea arvokisoissa yhden kerran. Hän oli mukana Roomassa järjestyissä yleisurheilun MM-kilpailuissa vuonna 1987, jonne hänet valittiin sekä 20 kilometrin että 50 kilometrin matkoille. 20 kilometrin matkalla Puukari ylsi sijalle 30 ja 50 kilometrin matkalla hänet hylättiin.


title: Vesa Puukari

text: Virallisissa kilpailuissa Puukari ei ole esiintynyt vuoden 1987 jälkeen.


title: Vesa Puukari

text: Puukari oli 20 vuotta naimisissa laulaja Milana Misicin kanssa.


title: Francisco Suárez (täsmennyssivu)

text: Francisco Suárez on seuraavien henkilöiden nimi:


title: Tom Tits Experiment

text: Tom Tits Experiment on Ruotsissa Södertäljen kunnassa sijaitseva tiedekeskus. Se aloitti tilapäisenä näyttelynä Södertäljen taidehallissa vuonna 1985. Kaksi vuotta myöhemmin avattiin pysyvä näyttely nykyisissä tiloissa, jotka ovat olleet aikaisemmin Alfa Lavalilla teollisuuskäytössä. Nimi Tom Tit tulee ranskalaisesta kirjasta, joka sisältää pseudonyymillä Tom Tit ranskalaisessa lehdessä julkaistuja erilaisia kokeita.


title: Tuomo Kuusisto

text: Tuomo Heikki Kuusisto (s. 19. tammikuuta 1964 Jalasjärvi) on aktiiviuransa päättänyt suomalainen seiväshyppääjä. Hänen seuranaan oli lähes koko hänen uransa ajan Jalasjärven Jalas ja hänen valmentajanaan toimi Jorma Junttila. Kalevan kisoista Kuusisto saavutti seiväshypyn pronssia vuonna 1987. Lisäksi hän voitti sisäratojen SM-kilpailuista seiväshypyn pronssia vuonna 1992.


title: Tuomo Kuusisto

text: Kuusisto edusti Suomea junioreiden arvokisoissa yhden kerran. Hän oli mukana alle 20-vuotiaiden EM-kisoissa Itävallassa vuonna 1983, jossa hän sijoittui jaetulle sijalle 6.


title: Tuomo Kuusisto

text: Virallisissa kilpailuissa hän ei ole esiintynyt vuoden 1992 jälkeen.


title: Akhat

text: Akhat ovat etninen ryhmä Burman, Kiinan, Thaimaan, Laosin ja Vietnamin alueilla. Heitä on yhteensä noin 430 000, joista 180 000 asuu Burmassa, 150 000 Kiinassa, 59 000 Laosissa, 34 000 Thaimaassa ja 10 000 Vietnamissa. Akhan kieli kuuluu lolo-burmalaisiin kieliin.


title: Akhat

text: Akhojen perimätietoon liittyy heidän muuttoaaltonsa useiden jokien yli. Tutkijat ovat yhtä mieltä siitä, että jonkinlainen muuttoliike tapahtui, mutta lähtöpaikka on epäselvä. Jotkut pitävät lähtöpaikkana Tiibetin rajaseutua ja toiset taas Yunnania, joka on nykyisin akhojen pohjoisinta asuinseutua. Osa tutkijoista pitää akhoja hanien alaryhmänä. Heidän tiedetään paikallisen kuninkaan akhojen kanssa solmiman sopimuksen perusteella saapuneen Burman puoliseen Shanin osavaltioon 1860-luvulla tai hieman aikaisemmin. Sieltä käsin heitä tuli myös Thaimaahan vielä saman vuosisadan aikana.


title: Akhat

text: Akhojen ruokavalion perustan muodostaa riisi, jota viljellään kaskiviljelyllä. Riisiä ei näin viljellä tunnetumpaan tapaan vesialtaissa, vaan riittävä kosteus saadaan yksinomaan sadevedestä. Vesialtaitakin on tosin rakennettu paikoille joilla vettä riittää. Metsästystä harjoittavat miehet, kun taas naiset valmistavat esimerkiksi vaatteet. Naiset valmistavat myös ruuaksi käytettävän riisin miesten valmistaessa metsästämänsä lihat.


title: Akhat

text: Akhojen perinteinen usko eli "zah" on sekoitus animismia ja esi-isien palvontaa. Esi-isiltä pyydetään siunauksia, joilla voidaan vaikuttaa esimerkiksi hedelmällisyyteen sekä ihmisten, viljakasvien ja kotieläinten terveyteen. Uskontoon kuuluu myös jumaluus, joka loi taivaan ja maan, sekä säännöt joiden mukaan akhat elävät. Tähän jumaluuteen ei kuitenkaan pyritä saamaan samalla tapaa yhteyttä kuin esi-isiin. Lähetyssaarnaajien vaikutuksesta akhoja on myös kääntynyt protestanttisiksi ja katolilaisiksi kristityiksi, jotka asuvat usein erillään perinteistä uskoaan harjoittavista akhoista.


title: Keijukaktukset

text: Keijukaktukset ("Turbinicarpus") on kaktuskasvien heimoon kuuluva suku.


title: Keijukaktukset

text: Kasvit ovat pienikokoisia, enimmäkseen pallomaisia, tavallisesti yksivartisia, toisinaan mätästäviä. Varsi on uurteeton tai uurteen reuna on jakautunut kyhmyiksi, jotka ovat enimmäkseen matalia, pyöreitä, eräissä tapauksissa keilamaisia. Areolit sijaitsevat kyhmyjen kärjissä ja ovat usein villakarvaisia ja valkoisia. Niissä on muutama tavallisesti taipuisa piikki, joka ei ole teräväkärkinen. Kukat kehittyvät varren kärkeen, ja kasvit kukkivat päiväaikaan. Kehälehdet ovat valkoisia, ruusun- tai magentanpunaisia. Kukkapohjus on kalju, tai sen yläosassa on muutama suomu. Hedelmä on marjamainen ja avautuva. Siementen pinta on kyhmyinen ja kannattimen kiinnityskohdan arpi (hilum) on kookas; siemenet ovat mustia.


title: Keijukaktukset

text: Suvun levinneisyysalue on Pohjois-Meksiko Coahuilasta etelään Guanajuatoon asti.


title: Keijukaktukset

text: Lajit kasvavat kalkkikivi- tai kipsikallioilla.


title: Keijukaktukset

text: Suku käsittää 25 lajia, joista yksi on luonnosta tavattu risteymä.


title: Keijukaktukset

text: Anderson, E. F. 2001: The Cactus Family. - Timber Press. Portland, Oregon. ISBN 0-88192-498-9


title: Metsäjärvi (Köyliö)

text: Metsäjärvi sijaitsee Säkylän Köyliössä Kankaanpään kylän itäpuolella Satakunnassa ja se kuuluu Eurajoen vesistöön. Metsälampi kuuluu Säkylänharjuun ja se saattaa olla sen vuoksi suppa.


title: Metsäjärvi (Köyliö)

text: Metsäjärvi on 400 metriä pitkä ja 200 metriä leveä. Lähes ovaalin muotoisen järven pinta-ala on 6,2 hehtaaria. Järvellä ei varsinaisesti ole vain yhksi luusuaa, vaan sen rannat on ojitettu sekä ala- että ylärinteeseen. Alarinteen ojat kootaan suoalueen alareunassa poikittaisella ojalla, joka laskee yksittäistä ojaa myöten alemmaksi rinnettä ja päätyy pieneen lampeen. Tästä lammesta vesi ei enää jatka eteenpäin uomaa myöten, vaan se suotuu hiekkaharun maa-aineksen läpi.


title: Metsäjärvi (Köyliö)

text: Järvellä on rantaviivaa kilometrin verran. Ranta päättyy suohon lukuun ottamatta koilliskulmaa, missä järveä reunaustaa mäntyinen kangasmaasto. Tähän kohtaan on rakennettu laavu. Hieman kauempana on kaksi rakennusta lisää. Metsäjärvestä 100 metriä lounaaseen on toinen nimetön lampi, jonka vedenpinta on 81,6 metriä merenpinnan yläpuolella.


title: Konstantin Aksakov

text: Konstantin Sergejevitš Aksakov (; 10. huhtikuuta 1817 Novo-Aksakovo, Orenburgin kuvernementti – 19. joulukuuta 1860 Zákynthos, Kreikka) oli varhaisiin slavofiileihin kuulunut venäläinen kirjailija.


title: Konstantin Aksakov

text: Konstantin Aksakov kuului vanhaan venäläiseen Aksakovin sukuun. Hänen isänsä oli kirjailija Sergei Aksakov. Konstantin Aksakov opiskeli Moskovan yliopistossa ja kiinnostui nuorena Hegelin filosofiasta. Hän kehitteli 1830-luvun puolivälistä alkaen Aleksei Homjakovin ja Juri Samarinin rinnalla slavofiili-ideologiaa. Aksakov uskoi, että perinteisen hengellisyyden ja turmeltumattomien talonpoikaisten arvojen pitäisi johdattaa Venäjää, kun taas yläluokka oli Pietari Suuren reformien seurauksena vähitellen etääntynyt venäläisyydestä. Aksakov valmistui vuonna 1841 maisteriksi ja hänet tultiin pian tuntemaan yhtenä slavofiilien piirin johtavista historioitsijoista, vaikka hänen kuvauksensa entisajan Venäjästä olivatkin romantisoituja ja mielikuvituksen värittämiä. Aksakov kirjoitteli säännöllisesti aikansa kirjallisuuslehtiin. Hän myös kirjoitti poliittisia huvinäytelmiä ja käänsi venäjäksi Goethen ja Schillerin tekstejä.


title: Konstantin Aksakov

text: Lehtimies ja poliittinen vaikuttaja Ivan Aksakov oli Konstantin Aksakovin veli.


title: Salme Pasi

text: Salme Pasi on näyttelijä Joonas Nordmanin esittämä ja luoma sketsihahmo. Sen ensiesiintyminen tapahtui Putouksen kuudennen tuotantokauden avausjaksossa lokakuussa 2014. Salme Pasi on porilainen liitto-orava ja ay-jyrsijä. Hän kertoo olevansa myös Kemiran luottamusmies. Hän on oravan ja porilaisen miehen risteytys. Salme Pasin hokemia ovat "Pehmeet touhuu", "Sillai kai", "Millai muute" ja "Mää oon vähä tällanen". Hahmo voitti Putouksen kuudennen kauden sketsihahmokilpailun ohjelman finaalissa.


title: Ryan Reaves

text: Ryan Reaves (s. 20. tammikuuta 1987) on kanadalainen jääkiekkoilija, joka pelaa NHL-seura Vegas Golden Knightsissa.


title: Ryan Reaves

text: Reavesin isä Willard Reaves on entinen NFL-pelaaja.


title: Ryan Reaves

text: Reaves varattiin St. Louis Bluesiin viidennellä kierroksella numerolla 156 . 10. lokakuuta 2010 hänet kutsuttiin St. Louisiin farmijoukkueesta Peoria Rivermenistä. Hän teki NHL-debyyttinsä 11. lokakuuta ja sai heti ensimmäisessä ottelussaan 15 rangaistusminuuttia. Blues voitti ottelussa Anaheim Ducksin 5–1. Reaves palasi Peoriaan kahden Blues -pelin jälkeen. Hän teki ensimmäisen NHL-maalinsa 12. tammikuuta 2011 Anaheim Ducksia vastaan.


title: Ryan Reaves

text: Kaudeksi 2017–2018 Reaves siirtyi Pittsburgh Penguinsiin, josta siirtotakarajalla helmikuussa 2018 edelleen Vegas Golden Knightsiin.


title: Timo Kiviniemi

text: Timo Iisakki Kiviniemi (s. 20. marraskuuta 1961 Kurikka) on aktiiviuransa päättänyt suomalainen pikajuoksija. Hänen seuranaan oli koko hänen uransa ajan Kurikan Ryhti. Kalevan kisoista Kiviniemi saavutti pronssia 400 metrin juoksussa vuonna 1987. Lisäksi hän oli viestijuoksun SM-kilpailuissa voittamassa kolmea mitalia 4 x 400 metrin viestijuoksusta; kultaa vuonna 1986 sekä kahta hopeaa vuosina 1987 ja 1988. Sisäratojen SM-kisoista Kiviniemi voitti kaikkiaan viisi mitalia; 400 metrin juoksussa kaksi hopeaa vuonna 1986 ja 1987 sekä kaksi pronssia vuosina 1988 ja 1991 ja pronssia 4 x 300 metrin viestijuoksussa vuonna 1991.


title: Timo Kiviniemi

text: Arvokisoissa Kiviniemi on edustanut Suomea yhden kerran. Hän oli mukana sisäratojen EM-kilpailuissa Madridissa vuonna 1986, joissa hän osallistui 400 metrin juoksuun. Kiviniemi ei kuitenkaan selviytynyt alkukilpailuista jatkoon.


title: Timo Kiviniemi

text: Virallisissa kilpailuissa Kiviniemi ei ole esiintynyt vuoden 1992 jälkeen.


title: Julayi

text: Julayi on vuonna 2012 ilmestynyt, Trivikram Srinivasin ohjaama ja käsikirjoittama intialainen telugunkielinen elokuva, jossa esiintyvät Allu Arjun, Ileana D’Cruz, Rajendra Prasad ja Sonu Sood. Elokuvan on tuottanut S. Radha Krishna.


title: Julayi

text: "Julayi" on dubattu malajalamiksi nimellä "Gajapokkiri" ja hindiksi nimellä "Dangerous Khiladi". Lisäksi elokuva uudelleenfilmatisoidaan tamiliksi nimellä "Saahasam".


title: Julayi

text: "Julayi" voitti kaksi Etelä-Intian kansainvälistä elokuvapalkintoa vuoden 2012 telugunkielisten elokuvien sarjassa: Rajendra Prasad sai parhaan sivuosan ja Sekhar parhaan tanssikoreografin palkinnon.


title: Ruotana

text: Ruotana on suojärvi, joka sijaitsee Ruotanansuolla Säkylän Köyliössä Satakunnassa ja kuuluu Eurajoen vesistön Köyliönjärven alueen Mustaojan valuma-alueeseen.


title: Ruotana

text: Ruotana on pinta-alaltaan 9,4 hehtaarin suojärvi, jonka pituus on 650 metriä ja suurin leveys noin 200 metriä. Järven keksikohdassa on 50-metrinen kaventuma, joka jakaa järven kahdeksi pyöreäksi altaaksi. Järven rantaviivaa on 1,6 kilometriä, joka on kokonaan suota. Se sijaitsee suuren Ruotanansuon keskellä, joka on ojitettu melko tiheästi lukuun ottamatta järven lounaiskulmassa olevaa pienempaa Rookinsuon aluetta. Laskuojan Ruotananojan luusua sijaitsee järven lounaiskulmassa ja se kulkee kaivettuna ojana suon laitaan suorana. Koivumäen pellolla se yhtyy Mustaojaan, joka kulkee ensin luoteeseen ja sitten etelään 6,5 kilometriä. Se virtaa Köyliönjärveen sen pohjoispäässä Järvenpään kylässä.


title: Ruotana

text: Järven allas muodosti joskus jääkauden jälkeen pienen lahden, jonka suu alkoi maankohoamisen vuoksi kuroutua umpeen litorinamerestä. Tämä aiheutti järven suolapitoisuuden alenemisen ja esimerkiksi levien lajisto vaihtui makeavetisille järville tyypilliseksi. Lajiston muuttumisen alkuhetki on ajoitettu pohjasedimenttien kairauksella noin 5620–5500 eaa. ja täysin makeavetiseksi järvi oli muuttunut kairauksien perusteella 5180–5040 eaa. Sitä välivaihetta, jolloin järvessä on laimeaa murtovettä, kutsutaan kluuvifladaksi. Järvialtaan laskukynnys, joka erotti lopulta järven merestä, sijaitsi 62,9 metriä nykyisen merenpinnan yläpuolella.


title: Laihianjärvi

text: Laihianjärvi on Eurajoen vesistöön kuuluva järvi Kiukaisten Laihian kylässä Eurassa Satakunnassa.


title: Laihianjärvi

text: Järvi sijaitsee keskellä lehtipuuvaltaista suota ja on halkaisijaltaan noin 200 metriä. Järven pinta-ala on 4,4 hehtaaria ja sen luusuana toimii lounaaseen laskeva kaksi kilometriä pitkä kaivettu "Järvioja". Se yhtyy Köyliönjokeen 1,7 kilometriä Eurajoen yhtymäkohdastaan. Järvioja alittaa kantatien 43.


title: Laihianjärvi

text: Laihanjärvi on aikaisemmin ollut suurempikin, mutta vedenpinnan laskun takia se on pienentynyt ja soistunut. Tämä on tapahtunut 1810-luvulla. Rusthollarit Isotalo ja Järvenpää Laihialta vaativat vuonna 1822, että Köylypolven talolliset Knuutila, Kuusiston, Kallin, Männistön ja Tuumin olisivat pidättäydyttävä heinäteosta Laihianjärven osaksi kuivatetuilla niityillä siihen asti, että järvi olisi kuivannut loppuun ja vesijättömaat jaettu.


title: Jarmo Korhonen (juoksija)

text: Jarmo Korhonen (s. 7. maaliskuuta 1964) on aktiiviuransa päättänyt suomalainen aitajuoksija. Hänen seuranaan oli koko hänen uransa ajan Paltamon Urheilijat ja hänen valmentajanaan toimi Esa Leinonen. Kalevan kisoista Korhonen saavutti pronssia 400 metrin aitajuoksussa vuonna 1987. Virallisissa kilpailuissa hän ei ole esiintynyt vuoden 1990 jälkeen.


title: George Barnes (elokuvaaja)

text: George Scott Barnes, A.S.C. (16. lokakuuta 1892 Pasadena, Kalifornia – 30. toukokuuta 1953 Los Angeles, Kalifornia) oli yhdysvaltalainen kahdeksan kertaa Oscar-ehdokkaana ollut elokuvaaja. Hänen uransa elokuvaajana kesti 1910-luvun mykkäelokuvan aikakaudesta aina kuolemaansa 1953 asti.


title: George Barnes (elokuvaaja)

text: Barnes aloitti Thomas H. Incen avustajana vuonna 1918, jolloin hän elokuvasi ensimmäisen elokuvansa. Uransa aikana Barnes elokuvasi melkein 150 elokuvaa ja hän voitti parhaan kuvauksen Oscar-palkinnon elokuvasta "Rebekka" vuonna 1941. Barnes työskenteli jokaiselle Hollywoodin suurelle elokuvayhtiölle, joita olivat Paramount Pictures, Metro-Goldwyn-Mayer, 20th Century Fox ja Warner Brothers.


title: George Barnes (elokuvaaja)

text: Barnes oli elämänsä aikana seitsemän kertaa aviossa, ja hänellä oli neljä lasta. Barnes kuoli sydäninfarktiin, joka tuli komplikaationa vatsaleikkauksesta. Hänet haudattiin Hollywood Forever -hautausmaalle Los Angelesiin.


title: IPhone 6 Plus

text: iPhone 6 Plus on Applen syksyllä 2014 samaan aikaan iPhone 6:n kanssa julkaisema älypuhelin.


title: IPhone 6 Plus

text: iPhone 6 Plus -puhelimessa on 5,5 tuuman kapasitiivinen Retina HD -kosketusnäyttö, joka on Applen ensimmäinen Full HD -näyttö iPhone-malleissa. Näytössä on 401 pikseliä per tuuma. Koska puhelimessa on suurempi näyttö ja resoluutio kuin aikaisemmissa iPhoneissa on ollut, jotkin sovellukset saattoivat aluksi skaalautua virheellisesti ennen niiden päivittymistä. Puhelimessa on yksi gigatavu muistia, kolme vaihtoehtoa tallennustilaan (16, 64 ja 128 GB) sekä Applen 64-bittinen kaksiytiminen A8-prosessori, joka toimii 1,4 gigahertsin kellotaajuudella.


title: IPhone 6 Plus

text: iPhone 6 Plussan kamera on muuten sama kuin iPhone 6:ssa, mutta se sisältää myös kuvainvakaimen. Kennon koko on kahdeksan megapikseliä ja se pystyy parhaimmillaan Full HD -kuvaukseen. Akun koko 2915 milliampeerituntia, joka on noin puolet enemmän kuin iPhone 5s:ssä. iPhone 6 Plus sisältää NFC:n, mutta sen käyttö on rajattu ainoastaan Apple Payn käyttöön, joka ei ole ainakaan alkuvuonna 2015 käytössä Suomessa. Langatonta latausta puhelin ei tue. Puhelimessa on sormenjälkitunnistin, joka toimii salasanan korvaajana. Laitteen alkuperäinen käyttöjärjestelmä oli iOS 8.0 ja huhtikuussa 2015 iOS 8.3. iPhone 6 Plus julkaistiin 19. syyskuuta 2014 kymmenessä maassa. Suomessa se julkaistiin viikkoa myöhemmin. Puhelimen kanssa markkinoitiin Apple Watch -rannekelloa, joka on yhteydessä puhelimeen.


title: IPhone 6 Plus

text: iPhone 6 Plussan näyttö oli julkaisuaikana yksi suurimmista markkinoilla olevista puhelinten näytöistä. Puhelin on saatavilla harmaana, hopeana ja kultaisena. iPhone 6:n ja 6 Plussan yhteinen slogan on "Bigger than bigger" ().


title: Junckerin komissio

text: Junckerin komissio on Jean-Claude Junckerin johtama Euroopan komissio, jonka toimikausi kestää 1. marraskuuta 2014 – 31. lokakuuta 2019. Se seurasi tehtävässä Barroson komissiota.


title: Junckerin komissio

text: Euroopan parlamentti valitsi Junckerin Euroopan komission puheenjohtajaksi 15. heinäkuuta 2014. Hän esitteli uuden komission kokoonpanon ja komissaarien salkut 10. syyskuuta.


title: Junckerin komissio

text: Komission komissaarit ja heidän vastuualueensa.


title: Paltamon Urheilijat

text: Paltamon Urheilijat on Paltamon kunnassa toimiva urheilun yleisseura. Seura perustettiin vuonna 1924, kun kuntaan haluttiin saada kattavaa urheilutoimintaa Mieslahden Teräksen ja Uuran Jehun aloittaman toiminnan jatkoksi. Seura toimi aluksi tiiviissä yhteistyössä paikallisen suojeluskunnan kanssa.


title: Paltamon Urheilijat

text: Paltamon Urheilijoiden toiminta muotoutui aluksi hiihdon ympärille ja seura saavuttikin lajissa myös kansallista menestystä. Toisena vahvana lajina seurassa oli alusta alkaen yleisurheilu, minkä lisäksi lajivalikoimassa ovat vuosien saatossa olleet mukana suunnistus, pesäpallo, lentopallo, koripallo sekä jääkiekko.


title: Paltamon Urheilijat

text: Paltamon Urheilijoiden rakentamista urheilupaikoista tärkeimmät lienevät vuonna 1965 talkoovoimin valmistunut hiihtomaja sekä vuonna 1985 valmistunut yleisurheilukenttä.


title: Paltamon Urheilijat

text: Nykyisin Paltamon Urheilijoiden lajivalikoimaan kuuluvat hiihto, pesäpallo, yleisurheilu, kuntoliikunta sekä lentopallo. Tämän lisäksi Mieslahden Teräs järjestää edelleen toimintaa seuran kautta.


title: De’angit

text: De’angit eli palaungit ovat etninen ryhmä pääasiassa Burman Shanin osavaltiossa ja Kiinan Yunnanissa. Heidän kokonaislukumäärästään ei ole hiljattaisia tietoja, mutta vuonna 1931 heitä oli Burmassa 130 000. Kiinassa heitä on arviolta 15 000. De’angin kieli kuuluu austroaasialaisiin kieliin.


title: De’angit

text: De’angit asuttivat alueitaan todennäköisesti jo ennen kuin alueelle saapuivat shanit ja kachinit. Burman kuningaskunnalla olki vain vähän todellista vaikutusvaltaa de’angien alueilla. Enemmän vaikutteita he saivatkin naapureiltaan shaneilta. De’angit käyttävätkin shania kirjoitettuna kielenään ja lingua francana paitsi muiden etnisten ryhmien, mutta myös eri de’angimurreryhmien välillä. Muutamat säilyneet de’angeja kronikoivat teokset on kirjoitettu shaniksi. Kiinalaiset tutkijat pitävät de’angeja pu-kansan jälkeläisinä, joista ensimmäiset maininnat ovat historiallisissa lähteissä jo kahden vuosituhannen takaa. Qing-dynastian aikana heistä käytettiin nimitystä "benlong".


title: De’angit

text: De’angit asuvat tiiviissä kylissä mäkien päällä tai niiden välissä. Kylien koko vaihtelee parista talosta viitiseenkymmeneen. Aikanaan kyliä ympäröivät suojamuurit, joiden portit ovat joissain kylissä pystyssä edelleen. De’angien pääelinkeino on maanviljelys ja metsästyksen tai keräilyn harjoittaminen on ollut vähäistä. Heidän ruokavalionsa koostuukin lähes yksinomaan kasvisravinnosta, joskin he harjoittavat myös pienimuotoista kalastusta. Kotieläimiä ei juurikaan ruuaksi kasvateta. Riisi on pääasiallinen viljelyskasvi ja sitä viljellään kaskien. Myös teetä kasvatetaan myyntiä varten.


title: De’angit

text: De’angit harjoittavat buddhalaisuutta, jonka ohella uskotaan henkiuskontoa. Hengille tarjotuilla uhreilla muun muassa parannetaan sairauksia.


title: O-rengas

text: O-rengas tai o-rengastiiviste on mekaaninen tiiviste, joka on muodoltaan toruspinnan mukainen. Toisin sanoen se on pyöreä rengas ja renkaan poikkipinta on myös ympyrä. Valmistusmateriaali on elastomeeri, esimerkiksi luonnonkumi tai synteettinen kumi. Elastomeerimateriaaleissa on tarjolla hyvin laaja valikoima materiaaleja erilaisiin kemiallisen kestävyyden, lämmönkestävyyden tai muihin vaatimuksiin. O-rengasta käytetään yleensä kiinteänä, esimerkiksi putkien laippaliitoksissa, mutta sitä voidaan käyttää myös pyörivissä tai liukuvissa tiivistepinnoissa. O-rengas sijoitetaan mitoitukseltaan o-renkaan kokoa vastaavaan suunniteltuun o-rengasuraan, jossa siihen kohdistuu tiivistymisen kannalta oikea puristusvoima. Tyyppillisenä koneenelimenä o-rengaskoot ovat standardisoitu ja näitä kokoja löytyy useilta valmistajilta.


title: O-rengas

text: Ensimmäisenä o-renkaan patentoi vuonna 1896 J.O.Lundberg Ruotsissa. Yhdysvaltain patentti myönnettiin vuonna 1937 tanskalaissyntyiselle koneenrakentajalle Niels Christensenille. Christensen muutti Yhdysvaltoihin vuonna 1891. O-renkaan hän patentoi 72-vuotiaana. Hän ei pystynyt pitämään patenttioikeuksia itsellään, vaikka yritti sitä lakiteitse, vaan oikeudet siirtyivät yrityksiltä toisille ja päätyivät lopulta Westinghouselle. Toisen maailmansodan aikana Yhdysvaltain hallitus julisti o-renkaan sodankäynnin kannalta kriittiseksi koneenelimeksi ja antoi valmistusoikeuden useille yrityksille. Yhdysvaltain hallitus maksoi tästä vuonna 1971 100 000 dollarin korvauksen Christensenin perillisille.


title: Wyomingin verilöyly

text: Wyomingin verilöyly oli yksi Yhdysvaltain vapaussodan taisteluista. Se käytiin nykyisen Pennsylvanian koillisosassa amerikkalaisten patrioottien ja lojalistien välillä 3. heinäkuuta 1778. Taistelu päättyi lojalistien irokeesi-liittolaisten järjestämään verilöylyyn, jossa yli kolmesataa patrioottia menehtyi.


title: Wyomingin verilöyly

text: Taistelun jälkeen puheet intiaanien julmuudesta kuohuttivat amerikkalaisten mieliä ja Siirtokuntien armeijan ylipäällikkö George Washington järjesti suurimittaisen sotilasoperaation irokeesien kyliin.


title: Wyomingin verilöyly

text: Toukokuussa 1778 majuri John Butler värväsi vapaaehtoisia sotilaita Wyominglaakson amerikkalaisasutusta vastaan. Useimmat värvätyistä olivat Kanadaan paenneita lojalisteja, jotka muodostivat ”Butlerin rangerien” perustan. Lisäksi Butler neuvotteli New Yorkin vaikutusvaltaisimman intiaanijohtaja Joseph Brantin kanssa tämän liittymisestä tulevaan hyökkäykseen. Brant epäröi, mutta kehotti Butleria ottamaan yhteyttä senecojen sotapäälliköihin Cornplanteriin ja Sayenqueraghtaan, jotka sotureineen kantoivat kaunaa amerikkalaisille. Lyhyen neuvottelun päätteeksi 500–800 irokeesiä liittyi Butlerin armeijaan.


title: Wyomingin verilöyly

text: Kesäkuun lopulla 1778 amerikkalaiset saivat tiedon Butlerin armeijan saapumisesta laaksoon. Siirtokuntien armeijan everstit Zebulon Butler ja Nathan Denisson keräsivät nopeasti paikalle noin 400 vapaaehtoista, jotka asettuivat puolustusasemiin Fort Fortyn linnakkeen 50 varusmiehen tueksi. Eversti Denisson pyysi myös apua Washingtonin päämajasta, joka kuitenkin kieltäytyi täydennysjoukkojen lähettämisestä.


title: Wyomingin verilöyly

text: Kun taisteluun valmistautuneet Fort Fortyn puolustajat näkivät Butlerin rangerien polttavan väliaikaiset tukikohtansa, he uskoivat näiden vetäytyvän laaksosta. Butler ja Denisson varoittivat alaisiaan lähtemästä takaa-ajoon, kunnes vihollisen lukumäärästä saataisiin varmuus. Miehet syyttivät everstejä pelkuruudesta ja valitsivat uudet komentajat johtamaan lojalistien takaa-ajoa.


title: Wyomingin verilöyly

text: Butlerin rangerit johdattivat takaa-ajajansa avoimelle niitylle, jossa nämä joutuivat kaksipuolisen sivustatulen kohteeksi. Amerikkalaiset maastoutuivat ja yrittivät perääntyä, mutta seneca-soturit sulkivat heidän tiensä. Lyhyen ajan sisällä kolmasosa amerikkalaisista jäi kuolleena taistelukentälle tai läheiselle joelle, jonne he pakenivat. Majuri Butler yritti hillitä irokeesien raivoa ja suojella näiden ottamia vankeja. Intiaanit olivat kuitenkin täynnä voitonhuumaa päästessään kostamaan amerikkalaisille aiempien taisteluiden erimielisyydet. Irokeesit kuljettivat osan vangeistaan muualle ja kiduttivat nämä kuoliaiksi.


title: Wyomingin verilöyly

text: Verilöylyn jälkeisenä päivänä lojalistien joukot valtasivat kaikki Wyominglaakson linnakkeet ja polttivat satoja asumuksia. Joidenkin lähteiden mukaan majuri Butler suojeli siviiliväestöä irokeesien julmuuksilta ja yritti löytää naisille ja lapsille turvan laakson ulkopuolelta. Samalla hän lupasi, että laakson asukkaat saavat pitää henkensä ja loput omaisuutensa, jos eivät enää nouse Englantia vastaan. Joidenkin lähteiden mukaan irokeesit eivät piitanneet Butlerin lupauksista, vaan ryöstivät ja tappoivat useita laakson asukkaita. Butlerin oman raportin mukaan irokeesit näyttivät hänelle 227 päänahkaa, jotka he olivat ottaneet verilöylyn aikana ja sen jälkeen. Yli 300 patrioottien puolella olleen sotilaan ja siviilin uskotaan saaneen surmansa verilöylyn aikana. Lisäksi moni verilöylyä metsään paennut menehtyi myöhemmin jäätyään luonnon armoille.


title: Wyomingin verilöyly

text: Jälkeenpäin verilöylystä syytettiin mohawkien päämiestä Joseph Brantia, joka oli tapahtumahetkellä kokonaan toisaalla. Wyomingin verilöyly yhdessä Butlerin joukkojen myöhempien hyökkäysten kanssa kuitenkin käänsi amerikkalaisten huomion irokeesien julmuuteen, mikä myöhemmin johti entistä aggressiivisempiin toimiin irokeeseja vastaan. George Washingtonin päätöksellä Amerikan siirtokuntien armeija teki suuren sotilasoperaation irokeesien maaseudulle vuoden 1779 aikana ja tuhosi näiden kylät, pellot ja puutarhat.


title: Hanko–Hyvinkää-rata

text: Hanko–Hyvinkää-rata on vuonna 1873 valmistunut, alun perin yksityinen rautatie, joka johtaa Hangosta pääradan varrelle Hyvinkäälle. Sen rakentamisen rahoittivat pietarilaiset liikemiehet. Hankkeen etuna nähtiin Hangon edullinen sijainti talvisatamana, joka pysyi pitkään jäätymättömänä ja mahdollisti siten ulkomaankaupan talviaikanakin. Toiminta osoittautui kuitenkin tappiolliseksi, ja rata päätyi valtion omistukseen parin vuoden kuluttua.


title: Hanko–Hyvinkää-rata

text: Sen jälkeen kun Helsingistä Karjaan kautta Turkuun johtava rantarata vuonna 1903 valmistui, Hanko–Hyvinkää-rata jakautuu selvästi kahteen osaan, Hyvinkää–Karjaa-rataan sekä Karjaalta Hankoon johtavaan Hangon rataan. Hyvinkään ja Karjaan välillä on nykyisin vain tavaraliikennettä ja kalustonsiirtoliikennettä, Karjaan ja Hangon välillä sen sijaan myös matkustajaliikennettä.


title: Hanko–Hyvinkää-rata

text: Liikennevirasto on laatinut Hanko–Hyvinkää-radan sähköistämisestä suunnitelman, joka oli nähtävillä kunnissa syksyllä 2013. Hanko–Hyvinkää-radan sähköistyshankkeeseen kuuluvat yksiraiteiset rataosat ja yksityisraiteet Kirkniemeen, Hangon satamaan ja Lappohjaan. Yhteensä raiteiden pituus on 165 kilometriä.


title: Hanko–Hyvinkää-rata

text: Kuntia Hanko–Hyvinkää-radan varrella ovat Hyvinkää, Nurmijärvi, Vihti, Lohja, Raasepori ja Hanko.


title: Hanko–Hyvinkää-rata

text: Hangon satamasta lähtee paperijunia Lohjan Kirkniemeen ja Riihimäelle ja traileri- ja konttijunia Hämeenlinnaan ja Koverharista lähtee maakaasuputkijunia Riihimäelle. Tavarajunat kulkevat lähinnä yöaikaan.


Harkovan kansallinen lääketieteellinen yliopisto (, aiemmin ) on Ukrainan Harkovassa sijaitseva kansallinen, lääketieteeseen keskittynyt yliopisto.


title: Harkovan kansallinen lääketieteellinen yliopisto

text: Harkovan lääketieteellinen yliopisto pohjautuu Harkovan yliopiston lääketieteelliseen tiedekuntaan ja lukee aloitusvuodekseen 1805, jolloin lääketieteellinen opetus alkoi Harkovan yliopistossa. Harkovan yliopiston lääketieteellinen tiedekunta rakensi vuonna 1887 opetustilat anatomialle ja 1896 seurasi neljä uutta yliopiston klinikkaa. Nämä rakennukset ovat nykyisin Harkovan kansallisen lääketieteellisen yliopiston käytössä. Vuonna 1910 perustettiin naisille ylempää opetusta antanut Naisten lääketieteellinen instutuutti. Tämä yhdistettiin vuonna 1920 lääketietellisen tiedekunnan kanssa Harkovan lääketieteelliseksi akatemiaksi, joka uudelleennimettiin 1921 Harkovan lääketieteelliseksi instituutiksi. Vuonna 1994 Ukrainan hallitus päätti perustaa Harkovan lääketieteellisen valtionyliopiston aiemman lääketieteellisen instituutin pohjalta. Vuonna 2007 tälle myönnettiin kansallisen yliopiston asema ja yliopisto sai nykynimensä.


text:
Harkovan lääketieteellisessä yliopistossa opiskelee noin 7 000 perus- tai jatko-opiskelijaa. Näistä runsas 2 000 on ulkomaalaisia, kotoisin 70 eri maasta. Yliopistolla on 65 ainelaitosta. Näissä työskentelee noin 800 henkeä, joista 130 on professorin arvo.
Vuonna 2013 suoritetussa ukrainalaisten yliopistojen vertailussa Harkovan kansallinen lääketieteellinen yliopisto pisteytettiin Ukrainan 46. parhaaksi yliopistoksi 200 arvioidun korkeakoulun joukosta. Lääketieteellisistä yliopistoista se sijoittui 6. sijalle maassaan.


title: Penny Arcade

text: Penny Arcade on Marie Baumerin kirjoittama yhdysvaltalainen näytelmä vuodelta 1930. "Penny Arcade" on kolminäytöksinen draama, joka sijoittuu New Yorkin lähellä olevaan huvipuistoon.


title: Penny Arcade

text: "Penny Arcade" sai ensi-iltansa New Yorkin Broadwayn Fulton-teatterissa 10. maaliskuuta vuonna 1930. Tällöin näytelmän ohjasi William Keighley, joka myös tuotti sen W. P. Tannerin kanssa. Näytelmää esitettiin vain kolme viikkoa 24:n esityksen ajan. Al Jolson osti näytelmän elokuvaoikeudet ja myi ne 20 000 dollarilla Warner Bros. -elokuvayhtiölle. Näytelmän elokuvaversio "Sinners’ Holiday" sai ensi-iltansa vuonna 1930.


title: Krim Belkacem

text: Krim Belkacem (tai Belkacem Krim, 14. syyskuuta 1922 Aït Yahia Moussa, Ranskan Algeria – 18. lokakuuta 1970) oli algerialainen sotilas ja poliitikko. Hän oli merkittävässä roolissa Algerian kansallisen vapautusrintaman valtuuskunnan johtajana Algerian itsenäistymisneuvotteluissa 1961.


title: Krim Belkacem

text: Krim taisteli jo nuorena toisessa maailmansodassa tarkka-ampujana. Vuonna 1947 hän alkoi organisoida kapinaliikettä, josta sai useaan kertaan kuolemantuomion. Hän siirtyi Tunisiaan 1957 ja valittiin seuraavana vuonna väliaikaishallituksen varapääministeriksi ja 1960 ulkoasiainministeriksi asemapaikkanaan Kairo Egyptissä.


title: Krim Belkacem

text: Krim oli ainoa "Club de neuf" -nimellä tunnetuista yhdeksästä Algerian kapinallisesta, jonka onnistui säilyttää vapautensa. Hän oli kansallisen vapautusrintaman (FNL) valtuuskunnan johtaja Evianin rauhanneuvotteluissa 1961, mutta ei menestynyt yhtä hyvin taistelussa sisäpoliittisesta vallasta Algerian itsenäistymisen jälkeen.


title: Krim Belkacem

text: Kun Houari Boumédiènne kaappasi vallan 1965, Krimiä syytettiin häntä kohtaan tehdystä murhayrityksestä. Hänet tuomittiin poissaolevana kuolemaan ja löydettiin murhattuna 1970 hotellihuoneesta Saksan Frankfurtissa. 1980-luvulla hänen maineensa palautettiin hautaamalla hänet El Alian hautausmaan marttyyrien aukiolle. Yksi maan lentokentistä on nimetty hänen mukaansa.


title: Vendat

text: Vendat tai toiselta nimeltään vhavendat ovat etninen ryhmä Etelä-Afrikassa. He asuttavat alueita entisessä Transvaalin provinssissa lähellä Zimbabwen rajaa. Vendat jakautuvat useisiin eri alaryhmiin, jotka nekin voidaan jakaa eri ryhmiksi. Vendan kieli ja kulttuurin yleispiirteet yhdistävät kuitenkin alaryhmiä ja erottavat ne alueen muista kansoista. Vendoja on arviolta noin 600 000


title: Vendat

text: Vendat muuttivat nykyisille alueilleen useissa aalloissa Itä-Afrikasta. Vhangonat olivat vendaryhmistä ensimmäisinä paikalla saapuen noin 1100-luvulla Limpopojoelle. Limpopojoen vendat ylittivät nykyisen Transvaalin puolelle todennäköisesti 1600-luvulla Thoho ya Ndoun johdolla. Vendojen käyttämät suuret ja voimakkaat jouset antoivat heille ehkä etulyöntiaseman alueen aikaisempiin asukkaisiin nähden, jonka avulla he saattoivat valloittaa alueen itselleen. Thoho ya Ndoun jo kuoltua vendat jakautuivat useisiin eri heimoihin ja jäivät näin alttiiksi uusille valloittajille. Swazit hyökkäsivät vuonna 1839, mutta turvapaikat vuoristossa estivät vendojen häviämisen kokonaan.


title: Vendat

text: Afrikaanerit saapuivat vendojen alueelle 1840-luvulla. Alueelle tuli ensin buurimetsästäjien pieniä asutuksia, joista töitä saivat norsunluun metsästyksen yhteydessä myös vendat. Buurit alkoivat sittemmin kuitenkin järjestää orjien ryöstöretkiä vendojen kyliin, mikä johti vendojen kapinaan vuonna 1867. Vendat karkottivat buuriuudisasukkaat, mutta buurit iskivät takaisin ja valloittivat maat uudelleen kukistaen vendapäälliköt yksitellen saaden haltuunsa maat Limpopon eteläpuolelta vuoteen 1898 mennessä. Näin maista tuli osa buurien Etelä-Afrikan tasavaltaa eli toiselta nimeltään Transvaalia.


title: Vendat

text: Buuritasavallat ja brittiläiset siirtokunnat yhdistyivät vuonna 1910 Etelä-Afrikan unioniksi, jota johti sen valkoinen vähemmistö. Rotuerottelupolitiikan seurauksena vendat rajoitettiin kolmelle pienehkölle alkuasukasalueelle. Apartheid otettiin käyttöön vuonna 1948 ja vendojen alueet muutettiin vuonna 1973 Vendan bantustaniksi, joka sai itsenäisyyden vuonna 1979. Näennäistä itsenäisyyttä ei tosin tunnustettu Etelä-Afrikan ulkopuolella. Valkoisten vallan päättyessä vuonna 1994 Vendan bantustan liitettiin jälleen Etelä-Afrikkaan.


title: Vendat

text: Suurin osa vendoista asuu suurehkoissa maanviljelijäkylissä. Alueen kelpoisuus maanviljelyyn on kuitenkin heikko ja siihen kelpaavasta maasta on vielä suurempi puute väestönkasvun takia. Ruokaa joudutaankin tuomaan muualta. Noin 10 % vendoista työskentelee kotialueidensa ulkopuolella tehtailla ja kaivoksilla. Vendat jakautuvat sukulinjoihin, joissa saman esi-isän jakavat linjat kuuluvat samaan klaaniin, eivätkä esimerkiksi avioidu saman klaanin sisällä. Vendojen alaryhmiä ovat vhalembat, vhangonat, vhasenzit ja vhatavhatsindit.


title: Vendat

text: Suurin osa vendoista on kristittyjä. Joitakin perinteisen uskon tapoja harjoitetaan kuitenkin edelleen. Pubertiteetin saavutettuaan vendatytöt osallistuvat kuusipäiväiseen "vhusha"-initiaatioriittiin, jonka aikana opitaan muun muassa esi-aviollisen seksin pahuudesta. Myöhemmin he osallistuvat "domba"-nimiseen kouluun, jossa opitaan puolestaan esimerkiksi tulevalta vaimolta odotettuja taitoja. Koko prosessi voi kestää muutamasta kuukaudesta vuoteen. Sen erikoisuuksiin kuuluu muun muassa pytontanssi. Pojillakin on alun perin ollut vastaavia riittejä,mutta ne ovat nykyisin korvautuneet ympärileikkausseremonialla.


title: Ōmura Masujirō

text: Ōmura Masujirō (1824 (tai 1825) – 7. joulukuuta 1869 Osaka) oli japanilainen oppinut ja sotilas, joka tunnetaan ”Japanin modernin armeijan isänä”.


title: Ōmura Masujirō

text: Ōmura oli Chōshū-klaaniin kuuluneen lääkärin poika Suōn provinssista. Hän opiskeli 19-vuotiaasta alkaen rangakua eli hollanniksi opetettua länsimaista tiedettä ja aloitti 23-vuotiaana lääketieteen opinnot Osakan Tekijukussa eli länsimaisessa oppilaitoksessa. Häntä opetti muun muassa Ogata Kōan. Ōmura palasi vuonna 1850 kotiseudulleen lääkäriksi, mutta ei menestynyt tässä ammatissa. Hän pääsi 1853 Iyon provinssin Uwajima-klaanin "rangakun" opettajaksi ja kiinnostui samalla sotilasasioista. Opiskeltuaan pari vuotta länsimaista merenkulkua Nagasakissa hän saapui 1856 Edoon (nyk. Tokio) ja sai pian työpaikan Bansho Shirabeshosta, valtion laitoksesta, jonka tehtävä oli tutkia länsimaista kirjallisuutta. Ōmura pääsi myös opettajaksi sotakoulu Kōbushoon. Samanaikaisesti hän opiskeli englannin kieltä James Curtis Hepburnin johdolla ja perehtyi länsimaiseen sotilasstrategiaoppiin.


title: Ōmura Masujirō

text: Vuonna 1860 Ōmurasta tuli Chōshū-klaanin samurai ja hän ryhtyi toimimaan klaanin sotilasneuvonantajana. Hän saavutti mainetta strategina ensimmäisen ja varsinkin toisen Chōshūn sotaretken aikana 1864 ja 1865, jotka olivat taisteluita klaanin ja Japania hallinneen shōgunaatin välillä. Vuoden 1868 Meiji-restauraation jälkeen Ōmura siirtyi Japanin keisarillisen hallituksen palvelukseen. Hänet nimitettiin 1869 apulaissotaministeriksi ja hän ryhtyi välittömästi toteuttamaan kauaskantoisia reformeja maan asevoimissa. Hänen suunnitelmaansa sisälyi muun muassa yleisen asevelvollisuuden käyttönotto ja vanhan samurailuokan täydellinen lakkauttaminen. Kun Ōmura oli myöhemmin samana vuonna Kiotossa tarkistamassa tuleville sotakouluille suunniteltuja paikkoja, eräs katkera samurai hyökkäsi hänen kimppuunsa haavoittaen häntä kuolettavasti. Hän kuoli myöhemmin saamiinsa haavoihin.


title: Ōmura Masujirō

text: Ōmuralle on pystytetty patsas Yasukuni-temppelin edustalle.


title: Josef Zinnbauer

text: Josef "Joe" Zinnbauer (s. 1. toukokuuta 1970 Schwandorf, Baijeri, Saksa) on saksalainen jalkapallovalmentaja ja entinen keskikenttäpelaaja.


title: Josef Zinnbauer

text: Zinnbauer aloitti peliuransa A-juniorina kotiseurassaan FV Wendelsteinissa. Vuonna 1989 hän pääsi pelaamaan 3. Ligaan, SVG Göttingeniin, jossa hän pelasi vuoden. Sitten hän siirtyi TSV Vestenbergsgreuthiin. Sen jälkeen hän pelasi kauden SC Bambergissa ja toisen SpVgg Bayreuthissa, kunnes hän vaihtoi SSV Ulmiin vuonna 1993. SSV Ulm pääsi 2. Bundesliigan karsintoihin, mutta ei päässyt nousemaan 2. Bundesliigaan. Zinnbauer vaihtoi tämän jälkeen Bundesligassa pelaavaan Karlsruher SC:hen.


title: Josef Zinnbauer

text: Hän ei kuitenkaan päässyt pelaamaan bundesliigapelejä Karlsruhessa, ja vuotta myöhemmin hän siirtyikin 1. FSV Mainziin 2. Bundesliigaan. Hän pelasi siellä yhtä aikaa Siellä hän pelasi kauden 1995/1996 ensimmäisellä kierroksella 16 peliä. Hän joutui kuitenkin lopettamaan ammattilaisuransa polvivamman vuoksi.


title: Josef Zinnbauer

text: Zinnbauer pelasi Mainzissa yhtä aikaa Borussia Dortmundin nykyisen päävalmentajan Jürgen Kloppin ja Eintracht Braunschweigin nykyisen päävalmentajan Torsten Lieberknechtin kanssa.


title: Josef Zinnbauer

text: Valmentajauransa Zinnbauer aloitti jo amatööripelaaja-aikoinaan amatöörijoukkue SK Laufin valmentajana. Tämän jälkeen hän oli pelaajavalmentajana TSV Wendelsteinissa ja Henger SV:ssä.


title: Josef Zinnbauer

text: Vuoden 2005 kesäkuussa Zinnbauerista tuli VfB Oldenburgin valmentaja. Ensimmäisenä vuonna Oldenburg jäi niukasti toiseksi Niedersachsen-liigassa. Oldenburgilla oli yhtä paljon pisteitä kuin ensimmäisenä olevalla Ramlingen-Ehlershausenilla, mutta Ramlingen-Ehlershausen voitti lopulta paremman maalieron ansiosta. Toisena valmennusvuotena VfB Oldenburg nousi hänen johdollaan Oberligaan, joka oli silloinen neljäs sarjataso. Oldenburg jäi kuitenkin karsinnassa pois juuri perustetusta Regionalligasta. Oldenburg jäi Oberligaan, josta tuli viides sarjataso. Kaudella 2008/2009 Oldenburg voitto Oberligan mestaruuden. Regionalligan karsinnoissa Oldenburg voitti ensimmäisen pelin Goslarer SC:tä vastaan 1:0. Fanien pettymykseksi Oldenburg kuitenkin hävisi toisen pelin 1:2. Seuraavalla kaudella Oldenburg jäi edelleen täpärästi Oberligaan, ja Zinnbauer joutui jättämään pestinsä Oldenburgin valmentajana kauden 2009/2010 lopussa.


title: Josef Zinnbauer

text: 11. tammikuuta 2011 Zinnbauerista tuli entisen seuransa Karlsruher SC:n apulaisvalmentaja. Kun Markus Kauczinskista tuli Karlsruher SC:n päävalmentaja 27. maaliskuuta 2012, Zinnbauer sai paikan Karlsruher SC:n U21-joukkueen valmentajana. Keväällä 2012 Karlsruher SC:n edustusjoukkue tippui 2. Bundesliigasta 3. Ligaan, minkä vuoksi myös U23-joukkue tippui yhtä sarjatasoa alemmas, Oberligaan, vaikka oli sijoittunut kaudella viidenneksi. Tämä johtui siitä, että saman seuran kahden joukkueen pitää pelata vähintään kahden sarjatason päässä toisistaan. Zinnbauerin sopimus Karlsruher SC:ssä päättyi kauden 2013/2014 jälkeen.


title: Josef Zinnbauer

text: Vuonna 2014 Zinnbauer suoritti myös UEFA-Pro-lisenssin.


title: Josef Zinnbauer

text: 1. heinäkuuta 2014 Zinnbauerista tuli Hamburger SV:n U23-joukkueen päävalmentaja. Joukkue oli edellisellä kaudella melkein tippunut Regionalligasta. Zinnbauerin johdolla joukkue teki kuitenkin Regionalligan ennätyksen voittamalla kahdeksasta ensimmäisestä pelistä kaikki, maalierolla 27:5.


title: Josef Zinnbauer

text: 16. syyskuuta 2014 Hamburger SV erotti päävalmentajansa Mirko Slomkan jo kolmen bundesliigapelin jälkeen joukkueen ollessa taulukon viimeisellä sijalla ja ilmoitti, että U23-valmentaja Zinnbauer siirtyy valmentamaan edustusjoukkuetta toistaiseksi. 27. lokakuuta 2014 Hamburger SV solmi Zinnbauerin kanssa valmentajasopimuksen vuoteen 2016 asti. Zinnbauer siirtyi viiden kuukauden sisällä viidenneltä sarjatasolta 1. Bundesliigaan. Zinnbauerin johdolla HSV:n peliesitykset eivät parantuneet ja joukkue jähmettyi putoamisviivan alapuolelle. Lopulta seurajohto painoi toistamiseen paniikkinappulaa 22. maaliskuuta 2015 ja erotti Zinnbauerin.


title: Josef Zinnbauer

text: Kauden 2015/2016 alusta Zinnbauer toimii jälleen Hamburger SV:n U23-joukkueen päävalmentajana. Syyskuussa 2015 Zinnbauer jätti HSV:n organisaation ja siirtyi Sveitsin liigassa hännille juuttuneen FC St. Gallenin päävalmentajaksi kolmivuotisella sopimuksella. Zinnbauerin johdolla St. Gallen säilytti sarjapaikkansa ja oli kauden 2015/16 päätteeksi Sveitsin liigan seitsemäs. Kaudella 2016/17 St. Gallen juutti jälleen sarjan häntäpäähän ja kevään viiden ottelun tappioputki koitui lopulta saksalaisen kohtaloksi, ja hän sai potkut seurasta toukokuun alussa 2017.


title: Josef Zinnbauer

text: Jalkapallouransa lisäksi Joe Zinnbauer on myös menestyvä liikemies. Hän suoritti jo jalkapallouransa alussa vakuutusmyyjän koulutuksen. 22-vuotiaana hän perusti finanssialan yrityksen , jonka omistaja hän on edelleen. Yritys tarjoaa palveluita kiinteistö- ja vakuutusalalla. Yrityksensä ansiosta Zinnbauerista tuli jo parikymppisenä miljonääri. Frankfurter Allgemeine Zeitung kertoi yrityksen liikevaihdon olleen jo silloin 70 miljoonaa D-markkaa. Zinnbauer on omistanut myös discoja ja ravintolan yhdessä veljensä kanssa. Hän välitti myös veljensä kanssa jalkapallonpelaajia.


title: Josef Zinnbauer

text: Zinnbauer on urheiluautojen ystävä. Hän osti jo 21-vuotiaana Ferrari 308 GTS:n, ja lisäksi hänellä on Porsche Carrera ja Mercedes SL.


title: Tongué

text: Tongué on maalaiskunta ja sen keskuskylä Ségoun alueen Macinan piirissä Malissa. Se sijaitsee Nigerjoen ja Banin välisellä tasangolla 40 kilometriä Macinasta etelään. Kunnassa on 5 600 asukasta (vuonna 2009).


title: Tongué

text: Tonguén kunta rajoittuu pohjoisessa Macinan piirin Saloban ja koillisessa Folomanan, kaakossa Sanin piirin Siadougoun sekä etelässä ja lännessä Ségoun piirin Fatinén kuntiin. Seutu kuuluu Sahelin vyöhykkeeseen.


title: Tongué

text: Kuntaan kuuluu kymmenen kylää. Asukkaat ovat etupäässä bambaroita, markoja ja fulbeja.


title: Tongué

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi ja durra. Kotieläimiä ovat lampaat, vuohet ja naudat. Lisäksi harjoitetaan keräilyä, käsityöammatteja ja pienimuotoista kaupankäyntiä. Tonguéssa pidetään viikoittaiset markkinat.


title: Tongué

text: Tonguésta on tieyhteydet lähikuntiin. Palveluihin kuuluvat kaksi alakoulua ja terveysasema.


title: Souleye

text: Souleye on maalaiskunta ja sen keskuskylä Ségoun alueen Macinan piirissä Malissa. Se sijaitsee Nigerjoen tulva-alueen reunalla 15 kilometriä Macinasta kaakkoon. Kunnassa on 9 900 asukasta (vuonna 2009).


title: Souleye

text: Souleyen kunta rajoittuu idässä Macinan piirin Sanan, etelässä Saloban ja lännessä Macinan sekä pohjoisessa Moptin alueen Ténenkoun piirin Diafarabén kuntiin. Seutu kuuluu Sahelin vyöhykkeeseen.


title: Souleye

text: Kuntaan kuuluu kymmenen kylää ja kaksitoista pikkukylää. Asukkaat ovat bambaroita, fulbeja, bozoja ja dogoneja.


title: Souleye

text: Paikallisia elinkeinoja ovat maanviljely, karjanhoito, kalastus, käsityöammatit ja pienimuotoinen kaupankäynti. Palveluihin kuuluvat kahdeksan alakoulua, yläkoulu, koulutus- ja kehittämiskeskus (CED) sekä terveysasema.


title: Timo Halonen

text: Timo Antero Halonen (s. 19. maaliskuuta 1960 Kemijärvi) on Mikkelin kaupunginjohtaja. Mikkelin kaupunginvaltuuston valitessa kaupunginjohtajan keväällä 2015 hän voitti Olli Naukkarisen äänin 33–26. Halonen aloitti tehtävässä alkusyksyllä 2015.


title: Timo Halonen

text: Aiemmin Halonen oli vuodesta 1995 Kiuruveden kaupunginjohtaja. Kuusamon kaupunginvaltuuston valitessa kaupunginjohtajan kesäkuussa 2003 hän voitti istuvan kaupunginjohtajan Kyösti Tornbergin luvuin 18–24. Hän toimi Kuusamon kaupunginjohtajana, kunnes siirtyi Mikkelin kaupunginjohtajaksi 2015. Vuonna 2009 Halonen haki Kajaanin kaupunginjohtajaksi. Jari Tolonen voitti hänet äänin 28-23. Vuonna 2009 Halonen haki myös Kouvolan kaupunginjohtajaksi.


title: Timo Halonen

text: Halonen valmistui valtiotieteen kandidaatiksi Helsingin yliopistosta 1986. Työuransa hän aloitti Kalajoen viransijaisena kunnansihteerina 1985–1986, jatkoi Huittisten apulaiskaupunginsihteerinä 1986–1988, Kajaanin kaupungin kansliapäällikkönä 1988–1995, minkä jälkeen hän siirtyi Kiuruveden kaupunginjohtajaksi.


title: Timo Halonen

text: Halonen oli Kuopion yliopiston neuvottelukunnan jäsen vuosina 1996–2003, Suomen kuntaliiton valtuuston jäsen vuosina 1997–2001, Hiidenhirvi oy:n hallituksen puheenjohtaja vuosina 2001–2006, Iisalmen sahat oy:n hallituksen jäsen vuosina 2001–2003, Suomen kuntajohtajat ry:n hallituksen jäsen vuosina 2003–2004, Rukan kokouskeskuksen hallituksen jäsen vuosina 2004–2010, Koillis-Suomen kehittämisyhtiö Naturpoliksen hallituksen puheenjohtaja vuosina 2005–2013 ja 5-tie ry:n hallituksen jäsen vuosina 2006–2013.


title: Timo Halonen

text: Halonen on naimisissa, ja hänellä on neljä tytärtä, jotka ovat syntyneet vuosina 1998, 1999, 2001 ja 2003. Sotilasarvoltaan Halonen on majuri.


title: Timo Halonen

text: Halonen on myös aktiiviuransa päättänyt suomalainen estejuoksija. Hänen seuranaan oli koko hänen uransa ajan Nivalan Urheilijat ja hänen valmentajanaan toimi Kari Tenhunen. Kalevan kisoista Halonen saavutti pronssia 3 000 metrin estejuoksussa vuonna 1987. Virallisiin kilpailuihin hän ei ole osallistunut vuoden 1995 jälkeen.


title: Sana (Mali)

text: Sana on maalaiskunta Ségoun alueen Macinan piirissä Malissa. Sen keskuskylä Saye sijaitsee Nigerjoen tulva-alueen reunalla 45 kilometriä Macinasta kaakkoon. Kunnassa on 28 400 asukasta (vuonna 2009).


title: Sana (Mali)

text: Sanan kunta rajoittuu lännessä Macinan piirin Folomanan, Saloban ja Souleyen ja koillisessa Matomon, etelässä Sanin piirin Syn, pohjoisessa Moptin alueen Ténenkoun piirin Diafarabén ja kaakossa Djennén piirin Néma-Badenyakafon kuntiin. Seutu kuuluu Sahelin vyöhykkeeseen. Pinnanmuodostukseltaan se on tasankoa.


title: Sana (Mali)

text: Kuntaan kuuluu 27 kylää ja 49 pikkukylää. Asukkaat ovat etupäässä bambaroita, fulbeja, markoja, bozoja ja moseja.


title: Sana (Mali)

text: Paikallisia elinkeinoja ovat maanviljely, karjanhoito, keräily, käsityöammatit ja kaupankäynti. Tärkein viljelykasvi on hirssi. Lisäksi kasvatetaan durraa, riisiä ja papuja sekä myytäväksi maapähkinää ja sipulia. Kotieläimiä ovat naudat, lampaat, vuohet, hevoset ja siipikarja. Kunnan ainoat markkinat pidetään Koèn kylässä.


title: Sana (Mali)

text: Sayesta on tieyhteydet Saniin, Djennéen ja Ségou’un. Palveluihin kuuluvat 14 alakoulua, kaksi koulutus- ja kehittämiskeskusta (CED) sekä Sayen ja Koèn terveysasemat.


title: Sana (Mali)

text: Keskuskylän nähtävyyksiä ovat kaunis moskeija, fetisistien talo ja entisen oikeustalon eteishalli.


title: Virva Rajakallio

text: Virva Rajakallio (s. 5. huhtikuuta 1967) on aktiiviuransa päättänyt suomalainen kuulantyöntäjä. Hänen seuranaan oli koko hänen uransa ajan Kihniön Urheilijat ja hänen valmentajinaan toimivat Antero Kuivanen sekä Matti Yrjölä. Kalevan kisoista Rajakallio saavutti kuulantyönnön hopeaa vuonna 1987. Samana vuonna hän oli kuulantyönnön hopealla myös sisäratojen SM-kilpailuissa. Virallisissa kilpailuissa Rajakallio ei ole esiintynyt vuoden 1989 jälkeen.


title: Saloba

text: Saloba on maalaiskunta Ségoun alueen Macinan piirissä Malissa. Sen keskuskylä Sarro sijaitsee Nigerjoen ja Banin välisellä tasangolla 30 kilometriä Macinasta kaakkoon. Kunnassa on 35 300 asukasta (vuonna 2009).


title: Saloba

text: Saloban kunta rajoittuu pohjoisessa Macinan ja Souleyen, idässä Sanan, etelässä Folomanan ja Tonguén sekä lännessä Ségoun piirin Kamiandougoun kuntiin. Seutu kuuluu Sahelin ja Sudanin siirtymävyöhykkeeseen.


title: Saloba

text: Kuntaan kuuluu 45 kylää. Asukkaat ovat etupäässä bozoja, bambaroita, markoja ja fulbeja.


title: Saloba

text: Paikallisia elinkeinoja ovat maanviljely, karjanhoito, kalastus, käsityöammatit ja pienimuotoinen kaupankäynti. Tärkeimmät viljelykasvit ovat hirssi, fonio, maapähkinä ja pavut.


title: Saloba

text: Sarrosta on huonokuntoiset tieyhteydet Macinaan, Saniin ja Ségou’un. Palveluihin kuuluvat koulut sekä Sarron ja Golokounan kylien terveysasemat.


title: Maxim Lapierre

text: Maxim Lapierre (s. 29. maaliskuuta 1985, Saint-Léonard, Quebec, Kanada) on kanadalainen jääkiekkoilija, joka pelaa NLA-joukkue HC Luganossa.


title: Maxim Lapierre

text: Montreal Canadiens varasi Lapierre NHL:ään 61. pelaajana . Hän pelasi ensimmäiset kolme ammattilaiskauttansa Canadiensi farmijoukkueessa AHL-liigassa. Lapierre debytoi NHL:ssä kaudella .


title: Maxim Lapierre

text: Lapierre pelasi viisi ja puoli kautta Montrealin organisaatiossa ennen siirtymistään Anaheim Ducksiin joulukuussa 2010. Kaksi kuukautta myöhemmin hänet kaupattiin uudelleen Vancouver Canucksiin, joka pääsi Stanley Cup -finaaleihin saakka. Heinäkuussa 2013 St. Louis Blues poimi Lapierren vapaiden pelaajien markkinoilta, ja hänet kaupattiin Pittsburgh Penguinsiin tammikuussa 2015.


title: Maxim Lapierre

text: Lapierre syntyi Saint-Léonardissa, Quebecissa ja kasvoi Repentignyssa, Quebecissa. Hän aloitti jääkiekon pelaamisen yhdeksän vanhana. Lapierre pelasi lapsena Cap-de-la-Madeleinessa pelaavassa joukkueessa. Yksi hänen silloisista joukkuetovereistaan oli Jean-Francois Jacques, joka pelasi hänen kanssaan myöhemmin myös Hamilton Bulldogsissa.


title: Maxim Lapierre

text: Lapierre varattiin QMJHL:ssä pelaavaan Montréal Rocketiin toisella kierroksella 25. pelaajana. Hän debytoi Quebec Major Junior Hockey Leaguessa kaudella 2001–2002 Rocketin joukkueessa esiintyessään yhdeksässä ottelussa, joissa hän teki kaksi maalia. Ensimmäisellä kokonaisella QMJHL:ssä pelaamallaan kaudella 2002–2003 Lapierre teki 22 maalia ja 43 pistettä 72 pelissään. Hän teki seitsemässä ottelussa pudotuspeleissä neljä pistettä. Lapierren nuniorisarjan tulokaskauden jälkeen Montreal Canadiens varasi hänet NHL:ään 61. pelaajana . Varaustilaisuuden jälkeen Lapierre palasi junioreihin tiputtuaan pois aikaisessa vaiheessa Canadiensin vuoden 2003 harjoitusleiriltä. Hänen joukkueensa QMJHL:ssa oli muuttanut kesän aikana Charlottetowniin, Prince Edward Islandiin, jossa sen nimeksi vaihtui kaudeksi 2003–2004 Prince Edward Island Rocket, lyhennettynä PEI Rocket. Lapierre teki kolmannella kaudellaan Rocketissa uransa parhaat pisteet tehtyään 61 pistettä 67 ottelussa. Hän pelasi junioritasolla vielä neljännen kauden 2004–2005, jolloin teki 69 pelaamassaan ottelussa 52 pistettä.


title: Maxim Lapierre

text: Kesäkaudella Lapierre ja Canadiens solmivat kolmen vuoden mittaisen tulokassopimuksen 28. heinäkuuta 2005. Lapierre pelasi ensimmäisen kautensa ammattilaisena American Hockey Leaguessa (AHL) Montrealin farmijoukkue Hamilton Bulldogsissa. Hänet kutsuttiin NHL:ään marraskuussa 2005 viiden päivän ajaksi, jolloin hän pelasi myös ensimmäisen pelinsä Florida Panthersia vastaan. Hän sai jääaikaa vain kolme minuuttia Canadiensin voittaessa pelin 4–3. Ottelu oli hänen ainoa NHL:ssä kaudella 2005–2006. AHL:ssä Lapierre teki 72 ottelussa 22 maalia ja yhteensä 43 pistettä.


title: Maxim Lapierre

text: Kaudella 2006–2007 Lapierre sai neljä kertaa kutsun Hamiltonista Montrealiin. Hän pelasi ensimmäisen pelin joulukuisessa ylös nostamisessaan. Hän sai tililleen uransa ensimmäisen pisteen NHL:ssä 4–3 -voitossa Boston Bruinsia vastaan ollessaan ensimmäinen syöttäjä Guillaume Latendressen tekemässä ottelun voittomaalissa 12. joulukuuta 2006. Heti seuraavassa ottelussa hän teki ensimmäisen maalinsa NHL:ssä, kun Montreal voitti 4–2 Tampa Bay Lightningin. Hän ohjasi Mike Komisarekin laukauksen ohi maalivahti Marc Denisin. Lapierre sai kauden viimeisen kutsunsa NHL:ään tammikuun 2007 lopulla ja pysyi Montrealissa runkosarjan loppuun asti. 46 NHL-ottelussa hän teki kuusi maalia ja syötti yhtä monta. AHL:ssä hän teki 37 pelissään 24 pistettä.


title: Maxim Lapierre

text: Montrealin jäätyä pudotuspelien ulkopuolelle, hänet lähetettiin pelaamaan AHL:n pudotuspelejä Bulldogsiin vuonna 2007. Lapierre ja Bulldogs pääsivät Calder Cup -finaaleihin, jossa joukkue kuitenkin hävisi mestaruuden Hershey Bearsille viidessä ottelussa. Lapierre teki maalin ja syötti toisen ainoassa Hamiltonin voittamassa ottelussa. Hän teki 22 pelissä kuusi maalia ja syötti yhtä monta muiden tekemää osumaa.


title: Maxim Lapierre

text: Epäonnistuttuaan NHL-kokoonpaikan saamisessa harjoituskaudella 2007, Lapierre lähetettiin kauden 2007–2008 aluksi takaisin Hamilton Bulldogsiin. 5. joulukuuta 2007 hänet nostettiin Montrealiin, jossa hän pelasi vaihtelevasti kolmannen ja neljännen hyökkäyskentällisen keskushyökkääjänä. Hän pelasi Canadiensissa 53 peliä, joissa teki seitsemän maalia ja 18 pistettä. AHL:ssä tehopisteitä syntyi 19 ottelussa 14.


title: Maxim Lapierre

text: Kaudella 2008–2009 Lapierre onnistui vakiinnuttamaan paikkansa Canadiensin NHL-kokoonpanossa ja sai ensimmäisen kerran urallaan paikan Montrealissa harjoitusleirin jälkeen. Vain kuukausi kauden jälkeen Lapierre jäi Jarkko Ruudun päähän kohdistuneen kyynärpäätaklauksen uhriksi ottelussa Ottawa Senatorsia vastaan 11. marraskuuta 2008. Lapierre ei loukkaantunut tilanteessa, mutta Ruutu sai kahden ottelun pelikiellon rikkomuksestaan. Seuraavan kuun aikana Lapierre teki Gordie Howe -hattutempun (maali, syöttöpiste ja tappelu samassa ottelussa) 6–2 -voitossa New York Rangersia vastaan 4. joulukuuta 2008. Myöhemmin saman kuun aikana 29. joulukuuta 2008 Lapierre teki uransa ensimmäisen hattutempun 5–2 -voitossa Florida Panthersia vastaan. Lapierre teki kaudella 2008–2009 15 maalia ja sai 13 syöttöpistettä eli yhteensä 28 tehopistettä 79 pelissä. Neljän pisteettömän ottelun jälkeen Boston Bruins pudotti Montrealin pudotuspeleistä ensimmäisellä kierroksella suoraan neljässä ottelussa. Lapierre oli kärsinyt suurimman osan kaudesta nilkkakivusta. Kesäkaudella hänelle tehtiin leikkaus, josta hän kuntoutui harjoitusleirille 2009.


title: Maxim Lapierre

text: Lapierren kaudella 2009–2010 iskemät 14 pistettä olivat hänen uransa matalimmat NHL:ssä tulokaskauden jälkeen. 5. maaliskuuta 2010 Lapierre sai neljän ottelun mittaisen ottelukiellon taklattuaan Scott Nicholia San Jose Sharksia vastaan päivää aiemmin pelatussa ottelussa. Nichol jätti ottelun kesken Lapierren työnnettyä häntä takaapäin kaukalon laitaan. Pelikiellon vuoksi Lapierre menetti palkastaan 14 000 dollaria, jotka menivät NHL:n pelaajayhdistykselle. Vuoden 2010 pudotuspeleissä Lapierre auttoi Montrealia etenemään semifinaaleihin asti tekemällä maalin kuudennessa ottelussa ensimmäisellä kierroksella Washington Capitalsia vastaan. Toisella kierroksella Montreal tiputti Pittsburgh Penguinsin. Stanley Cup –finaaleihin edennyt Philadelphia Flyers pudotti Montrealin kolmannella kierroksella. Lapierre teki 19 ottelussaan pudotuspeleissä kolme maalia ja sai yhden syöttöpisteen.


title: Maxim Lapierre

text: Oltuaan Montrealin organisaation jäsen viiden ja puolen kauden ajan, Lapierre kaupattiin Anaheim Ducksiin puolustaja Brett Festerlingin ja viidennen kierroksen varaukseen 31. joulukuuta 2012. Hän teki debyyttinsä Anaheimissa joukkueen hävitessä lukemin 4–1 Nashville Predatorsille 5. tammikuuta 2011. Seuraavassa pelissä hän teki ensimmäisen pisteensä joukkueessa syöttäessään Matt Beleskeyn maalin Anaheimin voittaessa Columbus Blue Jacketsin 6–0. Lapierre pelasi Anaheimissa 21 ottelua, joissa syötti kolme osumaa ennen kuin hänet kaupattiin uudelleen NHL:n vaihtojen takarajapäivänä 28. helmikuuta 2011 Vancouver Canucksiin yhdessä MacGregor Sharpin kanssa. Vastineeksi Vancouver antoi Anaheimille farmiliigassa pelanneen Joël Perraultin ja kolmannen kierroksen varauksen .


title: Maxim Lapierre

text: Canucksin päävalmentaja Alain Vigneault oli suositellut häntä seuran toimitusjohtaja Mike Gillikselle, joka oli valmentanut Lapierrea tämän ollessa juniori-ikäinen. Lapierren saavuttua Vancouveriin, hänen maineeseensa pelin sekoittajana puututtiin, kun Vigneault pyysi häntä vähentämään toimintaa pillien vihellysten välillä, kuten vastustajalle huutelua ja turhia osumia heihin. Lapierre teki ensimmäisen maalinsa Vancouverissa 16. maaliskuuta 2011 joukkueen voitettua 4–2 Colorado Avalanchen. Vaikka Lapierre oli hankittu Vancouveriin vain neljännen kentän pelaajaksi, hän pääsi Manny Malhotran loukkaantumisen vuoksi pelaamaan myös joukkueen kolmannessa hyökkäyskentällisessä loppukaudella. Montrealissa, Anaheimissa ja Vancouverissa Lapierre pelasi yhteensä 78 ottelua, joissa teki kuusi maalia ja syötti yhtä monta. Vuoden 2011 pudotuspeleissä Lapierre pelasi kolmannen kentällisen keskushyökkääjänä Raffi Torresin ja Jannik Hansenin välillä. Hän teki 25 ottelussa kolme maalia ja sai viisi syöttöpistettä. Vancouver eteni Stanley Cup -finaaleihin ensimmäisen kerran 17 vuoteen. Finaaleissa Lapierre teki ainoan maalinsa Boston Bruinsin verkkoon viidennessä ottelussa, kun Vancouver voitti hänen maalillaan Bostonin 1–0. Vancouver johti finaaleita otteluvoitoin 3–2, mutta hävisi sen jälkeiset kaksi kohtaamista ja Stanley Cupin voitto meni seitsemännessä ottelussa Boston Bruinsille. Lapierresta olisi tullut kauden jälkeen rajoitetusti vapaa pelaaja, mutta Vancouver teki hänen kanssaan kahden vuoden ja kahden miljoonan dollarin sopimuksen 27. kesäkuuta 2011.


title: Maxim Lapierre

text: Lapierre hyväksyi St. Louis Bluesin tarjoaman kahden vuoden ja 2,2 miljoonan dollarin sopimuksen. 15. lokakuuta 2013 pelissä San Jose Sharksia vastaan Lapierre taklasi Dan Boylea laitaa vasten niin, että tämä joutui sairaalaan. Taklaus aiheutti joukkueiden välien kuumenemisen Lapierren poistuttua pelistä ulosajon vuoksi. Kurinpidollinen lautakunta kuuli Lapierrea tilanteesta myöhemmin. Hän sai tilanteesta 18. lokakuuta 2013 viiden ottelun pelikiellon NHL:n kurinpitäjältä Brendan Shanahanilta. Viiden ottelun pelikieltoon joutuneen Lapierren tuomiosta valitettiin paljon, etenkin Sharksin organisaatiossa. Joukkue oli toivonut, että Lapierre olisi saanut taklauksestaan vähintään kymmenen ottelun pelikiellon.


title: Maxim Lapierre

text: Tammikuun lopulla 2015 Lapierre siirtyi kaupassa St. Louisista Pittsburgh Penguinsiin vaihdossa Marcel Gociin.


title: Maxim Lapierre

text: Lapierre on tunnettu pääasiassa kolmannessa tai neljännessä hyökkäyskentällisessä pelaavana rouhijana. Hän on saanut myös maineen pelin sekoittajana, joka häiriköi ja provosoi vastassa olevien joukkueiden pelaajia ottamaan jäähyjä. Hän pelaa aggressiivisesti laidassa ja oli Canadiensin paras taklaaja jokaisella pelaamallaan kokonaisella kaudella joukkueessa. Puolustuspäässä hän saa jääaikaa alivoimalla. Kaudella 2008–2009 hän sai Canadiensin joukkueesta keskimäärin kolmanneksi eniten peliaikaa alivoimalla.


title: Monimpebougou

text: Monimpebougou on maalaiskunta ja sen keskuskylä Ségoun alueen Macinan piirissä Malissa. Se sijaitsee Nigerjoen länsipuolisella tasangolla 25 kilometriä Macinasta luoteeseen. Kunnassa on 32 900 asukasta (vuonna 2009).


title: Monimpebougou

text: Monimpebougoun kunnan pinta-ala on 2 600 neliökilometriä. Se rajoittuu etelässä Macinan, Kokry centren ja Bokyweren, lännessä Nionon piirin Pogon, Nionon, Yeredon Sanionan ja Toridaga-kon sekä pohjoisessa ja idässä Moptin alueen Ténenkoun piirin Karérin ja Diakan kuntiin. Seutu kuuluu Sahelin vyöhykkeeseen. Pinnanmuodostukseltaan se on tasankoa. Kunnan eteläosaan ulottuu Nigerin sivuhaara Bokywèrè.


title: Monimpebougou

text: Kuntaan kuuluu 33 kylää. Asukkaat ovat etupäässä bambaroja, markoja ja fulbeja. Vallitseva uskonto on islam.


title: Monimpebougou

text: Seudun pääelinkeinot ovat maanviljely ja karjanhoito. Tärkein viljelykasvi on riisi. Lisäksi harjoitetaan kalastusta, keräilyä, käsityöammatteja ja kaupankäyntiä. Monimpebougoussa ja Nonon kylässä pidetään viikoittaiset markkinat.


title: Monimpebougou

text: Monimpebougoun kautta kulkevat huonokuntoiset tiet Macinasta Nionoon sekä Bokyweresta Diouraan. Palveluihin kuuluvat 19 alakoulua, yläkoulu, koulutus- ja kehittämiskeskus (CED) sekä terveysasema.


title: Pyhän Marian kirkko (Hadlow)

text: Pyhän Marian kirkko () on Hadlowissa Englannissa sijaitseva kirkko, jonka English Heritage on luokitellut Grade II* -luokan rakennussuojelukohteeksi. Vanhimmat osat ovat 1100-luvun lopulta.


title: Pyhän Marian kirkko (Hadlow)

text: Kirkon pihalla on suojeltu muistomerkki 30 humalanpoimijalle, jotka hukkuivat 20. lokakuuta 1853 Hart Laken sillalla Medway-joen tulvan aikana. English Heritage on listannut monumentin Grade II -luokan rakennussuojelukohteeksi


title: Mirja Kangasniemi

text: Mirja-Liisa Kangasniemi (ent. Järvenpää, s. 13. maaliskuuta 1962 Hämeenkyrö) on aktiiviuransa päättänyt suomalainen seitsenottelija. Hänen seuranaan oli vuoteen 1986 saakka Kyröskosken Ponsi, jonka jälkeen hän siirtyi urheilemaan Pori Track & Fieldin riveihin. Hänen valmentajanaan toimi Petri Vilkko. Ulkoratojen SM-kilpailuista Kangasniemi saavutti seitsenottelusta kultaa vuonna 1984, kaksi hopeaa vuosina 1981 ja 1983 sekä pronssia vuonna 1987. Lisäksi hän voitti sisäratojen SM-kilpailuista viisiottelussa kaksi kultaa vuosina 1984 ja 1987 sekä pronssia vuonna 1980. Virallisissa kilpailuissa Kangasniemi ei ole esiintynyt vuoden 1994 jälkeen.


title: Matomo

text: Matomo on maalaiskunta Ségoun alueen Macinan piirissä Malissa. Sen keskuskylä Matomo Marka sijaitsee Nigerjoen ja Banin välisellä tasangolla 45 kilometriä Macinasta kaakkoon. Kunnassa on 10 800 asukasta (vuonna 2009).


title: Matomo

text: Matomon kunta rajoittuu etelässä ja lounaassa Macinan piirin Sanan, luoteessa Moptin alueen Ténenkoun piirin Diafarabén sekä idässä Djennén piirin Kéwan ja Néma-Badenyakafon kuntiin. Seutu kuuluu Sahelin vyöhykkeeseen.


title: Matomo

text: Kuntaan kuuluu 14 kylää ja yksi pikkukylä. Asukkaat ovat etupäässä bambaroita, fulbeja, markoja, bozoja ja songhaita. Vallitseva uskonto on islam.


title: Matomo

text: Paikallisia elinkeinoja ovat maanviljely, karjanhoito, kalastus, käsityöammatit ja kaupankäynti. Tärkein viljelykasvi on riisi. Matomo Markassa pidetään viikoittaiset markkinat.


title: Matomo

text: Matomosta on tieyhteydet Saniin, Macinaan, Diafarabéen ja Djennéen. Ainoastaan Sanin tie on liikennöintikelpoinen ympäri vuoden. Palveluihin kuuluvat viisi alakoulua ja terveysasema.


title: Richterin talo

text: Richterin talo oli Turussa sijainnut rakennus, jossa hallituskonselji eli Suomen senaatti piti ensimmäisen istuntonsa 2. lokakuuta 1809. Hallituskonselji piti istuntonsa talossa vuosina 1809–1819. Talo oli rakennettu 1700-luvulla. Talo oli kivirakenteinen, ja siinä oli kolme kerrosta.


title: Richterin talo

text: Alueella työskenteli 1700-luvulla nahkureita, joista menestyneimpiä oli saksalaisperäinen Richterin suku. Turun rikkain porvari nahkurimestari Christoffer Richter omisti rakennuksen ja vuokrasi tilat hallituskonseljille vuonna 1809. Sittemmin senaatiksi muuttunut hallituskonselji siirtyi Helsinkiin vuonna 1819, jolloin Richter otti talon omaan käyttöönsä. Turun palossa vuonna 1827 rakennus vaurioitui pahasti, mutta se korjattiin ulkoasultaan entisen näköiseksi jo seuraavana vuonna. Richter asui talossa, mutta siihen oli sijoitettu myös viljamakasiini, koska palon jälkeen oli kaupungissa pula varastotiloista. Rakennukseen oli säilötty 17 000 tynnyriä viljoja, mikä oli liikaa talon perustuksille ja Aurajoen saviselle maalle. Talo vajosi maanvyöryssä Aurajokeen 10. toukokuuta 1830. Tapaturmassa menehtyi Richterin tyttärien kotiopettaja. Talon kohdalle ei rakennettu uusia rakennuksia, ja loput vanhat rakennukset tontilta purettiin vuonna 1960, kun paikalle rakennettiin neljä kerrostaloa.


title: Richterin talo

text: Rakennus sijaitsi Turun tuomiokirkkoa vastapäätä nykyisen Multavierunkatu 1:n kohdalla Aurajoen rannalla. Rakennuksen rauniot ovat muodostaneet Aurajokeen matalikon, joka näkyy edelleen veden ollessa matalalla. Turun tuomiokirkon vastapäinen joenpenkka tunnetaankin nimellä "Multavieru", ja ainakin jo 1600-luvulta tunnetaan maanvyörymiä jokeen.


title: Richterin talo

text: Valtioneuvoston 175-vuotistilaisuudessa vuonna 1984 paljastettiin Richterin talon muistolaatta, joka on kiinnitetty talon seinään Yliopistonkatu 2:ssa. Laatta kuitenkin sijaitsee väärässä paikassa, 200 metriä oikeasta paikasta, ja siinä on myös kuvattuna väärä talo, Richterin talon vieressä sijainnut talo.


title: Richterin talo

text: Richterin talon muistomerkki ja -laatat paljastettiin 2. lokakuuta 2009, jolloin tuli kuluneeksi 200 vuotta Suomen ensimmäisen hallituksen istunnosta. Muistomerkkiä olivat paljastamassa hallituskonseljista periytyvien instituutioiden edustajat: valtioneuvostosta pääministeri Matti Vanhanen, korkeimmasta hallinto-oikeudeudesta presidentti Pekka Hallberg ja korkeimmasta oikeudesta presidentti Pauliine Koskelo. Laattoja on kaksi, toinen suomeksi ja toinen ruotsiksi. Muistomerkki on Richterin talon kivijalkaa kuvaava kivirivi, jossa on myös muutama Aurajoesta nostettu rakennuksen alkuperäinen kivi. Laatat on kiinnitetty kiviin.


title: Richterin talo

text: Kuvanveistäjä Toivo Jaatisen suunnitelemassa Valtioneuvosto 200 -juhlamitalissa on kuvattuna toisella puolella vuoden 1809 hallituskonselji aloittamassa ensimmäistä kokoustaan Richterin talossa.


title: Kolongo

text: Kolongo on maalaiskunta ja sen keskuskylä Ségoun alueen Macinan piirissä Malissa. Se sijaitsee Nigerjoen sivuhaaran varrella 35 kilometriä Macinasta länteen. Kunnassa on 37 600 asukasta (vuonna 2009).


title: Kolongo

text: Kolongon kunta rajoittuu pohjoisessa Macinan piirin Bokyweren ja Kokry centren, idässä Macinan, etelässä Ségoun piirin Dioron ja Sibilan sekä lännessä Nionon piirin Pogon kuntiin. Seutu kuuluu Sahelin vyöhykkeeseen. Pinnanmuodostukseltaan se on tasankoa. Kunnan läpi virtaa Office du Nigerin kastelukanava.


title: Kolongo

text: Paikkakunta on saanut alkunsa entisen bozokylän paikalle 1930-luvulla perustetusta Office du Nigerin työläisasutuksesta. Seudulle muutti paljon uusia asukkaita nykyisen Burkina Fason alueelta. Kuntaan kuuluu 37 kylää.


title: Kolongo

text: Seudun pääelinkeinot ovat maanviljely, karjanhoito ja kalastus. Tärkeimmät viljelykasvit ovat riisi, hirssi, durra ja vihannekset. Bolibanan kylässä pidetään viikoittaiset markkinat.


title: Kolongo

text: Kunnan läpi kulkee Ségoun ja Macinan välinen maantie. Palveluihin kuuluvat koulut ja terveysasema.


title: Linja (mittayksikkö)

text: Linja on vanha pituuden yksikkö, jonka suuruus vaihtelee 1/12 tuumasta 1/10 tuumaan. Yksikön nimiä eri kielissä ovat englanniksi "line", saksaksi "Linie", ranskaksi "ligne", venäjäksi "linya" ja portugaliksi "linha".


title: Linja (mittayksikkö)

text:
Englannin linen vanha määrittely (ennen vuotta 1824) vastasi 1/12 tuumaa.
Ranskan ligne (ennen vuotta 1799) vastasi 1/12 pouce-yksiköstä. Pouce eli Ranskan tuuma on n. 1,06-kertainen Englannin tuumaan verrattuna.
Venäjän linya vastasi 1/10 tuumaa (diyum, sama kuin Englannin tuuma) 1700-luvulta 1900-luvun alkuun.
Saksan linie vastasi joko 1/12 tai 1/10 tuumaa. Portugalin linha määriteltiin 1400-luvulla 1/12-osaksi Portugalin polegada-tuumaa (27,5 mm).


title: Linja (mittayksikkö)

text: Saksan ja Venäjän aseteollisuus käyttivät 1/10 tuuman linjaa, mihin perustuu Suomessakin käytetty kaliiperi 3 linjaa (7,62 mm) ja siihen liittyvät nimitykset kuten kolmen linjan kivääri.


title: Teija Dahlström

text: Teija Marja-Liisa Dahlström (o.s. Raukko, s. 17. elokuuta 1965 Vähäkyrö) on aktiiviuransa päättänyt suomalainen pituushyppääjä. Hänen seuranaan oli vuoteen 1999 saakka Vähänkyrön Viesti, jonka jälkeen hän siirtyi jatkaan urheilemista veteraanitasolla Vaasan Vasaman riveihin. Hänen valmentajanaan on toiminut Hannu Kankaanpää. Kalevan kisoista Dahlström on saavuttanut pituushypyn pronssia vuonna 1987. Lisäksi hän on voittanut sisäratojen SM-kilpailuista pituushypyn hopeaa vuonna 1986 sekä pronssia vuonna 1982. Yleisen sarjan kilpailuissa Dahlström ei ole esiintynyt vuoden 1993 jälkeen, mutta on tuon jälkeen esiintynyt satunnaisesti veteraanisarjojen kilpailuissa.


title: Kokry centre

text: Kokry centre on maalaiskunta ja sen keskuskylä Ségoun alueen Macinan piirissä Malissa. Se sijaitsee Nigerjoen varrella 15 kilometriä Macinasta länteen. Kunnassa on 13 400 asukasta (vuonna 2009).


title: Kokry centre

text: Kokry centren kunnan pinta-ala on 80 neliökilometriä. Se rajoittuu pohjoisessa Macinan piirin Monimpebougoun, idässä ja kaakossa Macinan, lounaassa Kolongon ja lännessä Bokyweren kuntiin. Seutu kuuluu Sahelin vyöhykkeeseen. Pinnanmuodostukseltaan se on tasankoa. Kunnassa sijaitsee Office du Nigerin keinokastelualue.


title: Kokry centre

text: Paikkakunta on saanut alkunsa 1930-luvulla perustetusta Office du Nigerin työläisasutuksesta. Kuntaan kuuluu 17 kylää. Asukkaat ovat bambaroita, bozoja, fulbeja, moseja, songhaita ja dogoneja.


title: Kokry centre

text: Seudun pääelinkeinot ovat maanviljely, karjanhoito ja kalastus. Tärkeimmät viljelykasvit ovat riisi, hirssi ja vihannekset. Kunnassa pidetään viikoittaiset markkinat.


title: Kokry centre

text: Lähes kaikkia kyliä yhdistää paikallisteiden verkko. Nigerillä on jokiliikennettä. Palveluihin kuuluvat koulut ja terveysasema.


title: Maximos Fahmé

text: Joseph Maximos Fahmé (s. 4. huhtikuuta 1924 Aleppo) on syyrialais-ranskalainen kirkkomuusikko. Fahmé aloitti opintonsa vuonna 1936 Jerusalemin Pyhän Annan seminaarissa, jossa hän perehtyi bysanttilaiseen liturgiseen musiikkiin. Arabialaista lauluperinnettä edustava Fahmé on toiminut vuodesta 1965 Pariisin kreikkalaiskatolisen Saint-Julien-le-Pauvre -seurakunnan kanttorina ("πρωτοψάλτης") ja kuoronjohtajana. Häneltä on julkaistu kolme CD-äänilevyä melkiittien liturgista musiikkia ranskalaisella Psalmus-levymerkillä: "Hymnes byzantines d'Orient: anthologie" (Psalmus PSAL001, ©2008, ℗2003–2007), "Odes byzantines à la mère de Dieu: chant de la paraclisis" (Psalmus LIT 002, ©2010, ℗2010) ja "Hymne acathiste: tradition syrienne" (Psalmus LIT 003, 2014, ℗2011). Maximos Fahmélle on myönnetty arkkimandriitan arvonimi.


title: Altaïr Ibn-La’Ahad

text: Altaïr Ibn-La’Ahad on kuvitteellinen hahmo "Assassin’s Creed" -pelisarjassa. Hän on esiintyy päähenkilönä "Assassin’s Creedissa", "" ja "". Altaïr esiintyy pelattavana hahmona "issa" sekä myös pienessä roolissa "Assassin’s Creed II":ssa.


title: Altaïr Ibn-La’Ahad

text: Altaïr syntyi Masyafissa vuonna 1165 Umar Ibn-La'Ahadin ja Maudin ainoaksi lapseksi. Altaïrin äiti kuoli synnytyksen jälkeisiin komplikaatioihin ja Salah ad Dinin joukot teloittivat isän petturuudesta hänen osallistuttuaan aatelismiehen murhayritykseen. Al Mualim adoptoi lähimmäisenä Altaïrin, ryhtyi kouluttamaan häntä salamurhaajaksi ja liitti tämän osaksi salamurhaajaveljeskuntaa. Altaïr saavutti suuren suosion Al Mualimin silmien alla noustuaan nuorimmaiseksi mestarisalamurhaajaksi.


title: Wat (kansa)

text: Wat ovat etninen ryhmä Burmassa, Kiinassa ja Thaimaassa. Asuinseutuaan he kutsuvat nimellä "A Wa Shan". Wan kieli kuuluu mon-khmer-kieliin. Waita asuu Burmassa noin 600 000 ja Kiinassa 350 000


title: Wat (kansa)

text: Waiden historiassa on yhtäläisyyksiä heidän naapuriensa de'angien ja bulangien kanssa. Kiinalaisten vaikutusvalta alkoi ulottua waiden maille jo kaksi tuhatta vuotta sitten. Erillinen etninen identiteetti heille alkoi muodostua Tang-dynastian aikana 600-luvulta 700-luvulle. Tang-dynastian aikana he kuuluivat ensin Nanzhaon kuningaskunnan ja sittemmin Song-dynastian aikana Dalin kuningaskunnan vaikutusvallan alaisuuteen. 1300-luvulta 1700-luvulle waiden elinkeino muuttui metsästys-keräilystä maanviljelykseen. Tähän vaikutti heidän alueilleen tulleet kiinalaiset ja thaikieliset kansat. Maanviljelyksen omaksuneet wat tulivat tunnetuiksi "kesyinä waina" ja metsästys-keräilyä jatkaneet "villeinä waina".


title: Wat (kansa)

text: 1800-luvulla waiden vastarinta esti osaltaan Iso-Britanniaa ulottamasta vaikutusvaltaansa Intiasta ja Burmasta syvemmälle Kiinaan. Vastarinta yhdensi waiden yhteiskuntarakennetta, joka oli pitkään koostunut yksittäisistä heimoista. Vielä tuolloin monet wat viljelivät oopiumia myyntiin. Tälle tuli loppu vasta Kiinan kommunistien voitettua Kiinan sisällissodan ja heidän kiellettyään oopiumin vuonna 1950. Sittemmin Kiinan puolelle perustettiin waiden autonomisia kuntia. Burman puolella wat aloittivat aseellisen kapinan hallintoa vastaan monien maan muiden vähemmistöjen tavoin. Waiden asejoukkoihin kuuluu noin 30 000 miestä ja he hallitsevat alueita Itä-Burmassa. Waiden ja Burman hallinnon välillä solmittiin aselepo vuonna 2013.


title: Wat (kansa)

text: Wat jakautuvat useisiin eri alaryhmiin, jotka puhuvat omia murteitaan. Jotkut kielitieteilijät pitävät näitä murteita pikemminkin omina kielinään. Kieli on läheistä sukua de'angille ja bulangille. Wat asuvat vuoristokylissä, joissa asuu sadasta neljäänsataan perhettä. Talot rakennetaan bambusta. Osa waista käyttää edelleen kaskiviljelyä kun taas osa on siirtynyt nykyaikaisempiin menetelmiin. Wat jakautuvat isälinjaisiin klaaneihin. Jokaisen pojan sukunimi muodostuu hänen annetusta nimestään ja hänen isänsä nimestä, joka puolestaan muodostuu samalla kaavalla. Klaanien jäsenet avioituvat miltei aina eksogamisesti.